text:
Despues di e impacto damanan den e auto dilanti a bay pa agredi e chauffeur cu a dal nan tras nan a kita e yabi di e auto ey y a tir’e den mondi.
Diasabra madruga ora cu polis tabata bayendo pa un asistencia a bin topa cu 2 auto y un grupo di hende riba caminda pazuid di e birada di Calbas pa Jaburibari, mesora nan a para e vehiculo pa mira kiko ta pasando. Locual a sosode ta cu e chauffeur di e Nissan Sentra a bay dal basta fuerte tras di e Nissan Cube y causa basta daño te cu esaki no por sigui core. Den e Cube tabata tin algun dama cu a bay busca manera pa agredi e chauffeur di e Sentra ademas nan a coy e yabi di e Sentra y zwaai e den mondi. Ora cu e hendenan aki a mira polis a zwaai e yabi den mondi y a cana bay pabao. Un otro patruya a topa cu e hendenan riba e caminda di Kudawecha y a atende cu nan. E chauffeur di e Sentra tabata indica cu esun cu tabata core e Cube no ta esun cu ta bisa cu e tabata na wiel.


c: text/html

text:
ORANJESTAD: Durante conferencia di prensa di Gobierno cu a tuma luga dialuna mainta Minister Endy Croes a duna un splicacion amplio di su biahe di trabou na Hulanda unda a atende e ‘Vierlandenoverleg’. E Mandatario di Enseñansa a reuni cu Ministernan di Enseñansa di Hulanda sr. Robbert Dijkgraaf, sr. Sithree van Heydoorn di Curaçao y Rodolphe Samuel di Sint Maarten. E delegacion cu a compaña Minister Endy Croes ta consisti di directora di Departamento di Enseñansa drs. Anne -Marie Proyever – Groot y Rector di Universidad di Aruba dr. Viola Heutger. Un di e puntonan cu a bin pa dilanti durante e rueda di prensa ta e actualisacion di nos leynan di enseñansa.
Profesor Luitsen de Vries
Luitsen de Vries ta un profesor specialisa den leynan di enseñansa. Un di e consehonan di e Doorlichting van het Arubaanse Onderwijsbestel ta cu nos leynan ta hopi anticua manera entre otro; landsverordening kleuteronderwijs, landsverordering basisonderwijs, landsverordening voortgezetonderwijs, landsverordening hogeronderwijs cu mester wordo modernisa. E Mandatario a sigui bisa cu e ta na altura cu beroepsonderwijs EPB & EPI no tin un landsverordening y Inspectie Onderwijs no tin un ley ‘Wet op Toezicht’ (WOT) pa asina por haci nan controlnan necesario. Profesor Luitsen de Vries no ta desconoci cu Aruba ya cu durante aña 1988- 1991 e la traha na nos pais. E Mandatario di Enseñansa a sigui bisa cu a firma un acuerdo cu profesor de Vries y si tur cos ta bon pa 25 di maart proximo e lo ta na Aruba pa diescuatro dia. Lo forma e plataforma cu tur e ‘key role players’ den e proyecto aki y lo bay modernisa e leynan anticua. Nos lo bay traha e leynan cu falta y di e manera eynan duna inicio na un trayecto cu lo bay dura por lo menos un aña y mey. Si tur cos ta bon manera planea den diesocho luna e ley lo ta na Parlamento di Aruba pa wordo trata. Esaki lo ta un logro conhunto e logro aki ta pa esnan den e veld di enseñansa cu tin tanto tempo cu a accentua esaki. Ainda nos por corda e reunion cu formado na luna di augustus di aña 2021 esaki a wordo splica y manera cu e Mandatario a tuma e cartera di enseñansa a cuminsa traha riba esaki di biaha y awor e tussenrapport tambe ta indica cu mester duna atencion pa asina e leynan por ta mas di e tempo moderno aki y asina por maneha enseñansa mas miho.

robotstxt: allowed

filter: keep


text:
WILLEMSTAD – E luna aki ta hasi eksaktamente 28 aña ku Wendel Sluis mihó konosí komo ‘Yuana Man’ ta eksibí su yuananan ku turistanan den kayanan di Punda. Hopi hende ta mira ‘Yuana Man’ komo un atrakshon túristiko pero tin tambe ku ta kuestioné riba posibel maltrato di e bestianan aki.
Wendel Sluis ta nenga ku e lo ta droga e yuananan pa por hasi nan mansu. “Ta un don ku mi tin pa hasi e yuananan mansu i ta kuestion di laga esakinan kustumbrá ku hende i nada mas”.
Un reportahe di José Manuel Dias
Segun Sluis ta tumele entre seis siman pa tres luna di tempu pa por hasi un yuana mansu. “E bestianan aki ta wòrdu kría ku patia i papaya den kurá di mi kas na Bandabou i nan no ta kore bai fásilmente”.
Fuente di entrada
Aktualmente Sluis tin un total di seis yuana for di kual e ta skohe tres pa eksibí ku turistanan. E ta traha un siman largu ku e mesun yuananan i despues ta kambia nan pa e otro tresnan. Ekshibishon di yuana ta su úniko fuente di entrada. Pa kada turista ku saka pòtrèt ku su yuananan Wendel Sluis ta kobra 5 dòler.
Outor José Manuel Dias


text:
ORANJESTAD (AAN)—Quota International of Aruba a yama un conferencia di prensa,
All Stories
Apertura di Aruba Meets Europe 2022
Rene Ridderstaat ta splica con e iniciativa pa bin cu e Fundacion Refugio Social a surgi y kico ta su meta
ORANJESTAD (AAN) – Rene Ridderstaat a conta den un entrevista, con e Fundacion Refugio Social (FRS) a surgi, y con e iniciativa a wordo realiza.
ORANJESTAD (AAN): Diamars atardi a sigui cu e di dos dia di “Walk+Run 2022” di Aruba Bank,
ORANJESTAD (AAN) – Señora Ghislaine Koeiman, director di Famia Planea, a menciona den un entrevista,
Parlamentario Darlaine Guedez-Erasmus (MEP):
Conferencia di trabao cu tur seis isla na Aruba
ORANJESTAD (AAN) - E orguyonan di Noord, y e hulknan di Bubali a cuminsa nan caminda bek pa Division di Honor cu bon pia.
Parlamentario Alvin Molina (MEP):


text:
Kiko Inner Work ta
website ta den proceso di creacion :-)
INNER WORK
ARUBA
G U I D I N G Y O U T O T R U E C O N N E C T I O N & D E V E L O P M E N T
Tocante ami
Hi, mi nomber ta Juri. Bon biní riba mi pagina. Akinan bo lo encontrá invitacionnan pa bo desaroya bo mes for di unda cu bo por ta den bo proceso di crecimento. Inner Work Aruba ta un mezcla den cual mi pasion enorme pa bida biniendo di diferente angulo y door di diferente experiencianan, mi creatividad, mi sentido di experimento y curiosidad y gana pa sigui desaroya ta bin hunto, ofresiendo bo di e forma aki hopi nutrientenan pa abo por crea (of sigui biba) un bida sano y satisfactorio.
Abo ta bale la pena duna bo mes atencion! - Juri
Bo ta na e lugar correcto si:
- bo ta sintibo fadá, cansa, pegá
- bo ta sintibo desconectá?
- bo ta mira cu algo of varios cos no ta cana manera bo ta desea
- bo no ta sintibo contento
- bo tin hopi conflicto
- bo sá cu bo mester haci algo pa move for di unda bo ta
- bo buchi ta jen
- bo ta frustrá
- hopi adolorí
- hopi desilusioná
- bo cabes ta jen, bo no por concentrá, no por haci desicion
&
- bo ta desea di tin (mas) energia den bo bida diario, sinti (mas) bibo
- bo ta desea di sinti mas conectá
- bo ta desea pa sinti contento, experienciá alegria den bo bida, sinti satisfecho
- bo ta desea di siña reducí stress di un manera natural
- bo ta desea paz y trankilidad
- bo ta desea mihor relacionnan
Servicionan
Tur servicio ta sirbi desaroyo personal via e reino di naturalesa energetico menos tangible na su mes un manera. Un kisas lo cubri mas capanan of lo jega mas profundo cu e otro. Pero tur ta entendí pa move un systema, sea un individuo of gruponan, crea conexion y for di eynan desaroyo natural, personal y profesional.


text:
The content originally appeared on: Diario
ORANJESTAD (AAN): Esaki ta e ultimo captura di Zr.Ms. Groningen, cua actualmente ta navegando den e zona di e Guardacosta di Caribe.
E gran cargamento di droga a wordo intercepta pa e estacion durante 2 intercepcion den un dia. E cantidad total di contrabando incauta door di Guardacosta di Caribe a yega na casi 8.500 kilo.
E prome captura a tuma lugar den oranan di marduga dia 10 di augustus. Zr.Ms Groningen a drenta den accion door di e instruccion di e Maritiem Operatie Centrum (MOC) di Guardacosta di Caribe.
Un boto sospechoso a wordo detenido door di e go-fast (FRISCs). E 5 sospechosonan a resulta di a benta den lama e droga ilegal, pero esaki por a wordo saca for di awa. Ta trata di casi 550 kilo di droga, di cua 100 kilo ta di marihuana y 450 kilo di cocaina. E sospechosonan a wordo poni abordo di Zr.Ms Groningen.
Mientras cu ainda e investigacion relaciona cu e prome detencion no a keda Zr.Ms Groningen a ricibi otro mensaje di MOC di Guardacosta indicando e presencia di otro dos barco sospechoso den e zona. E dos sospechosonan a wordo detecta pa Zr.Ms. Groningen. Nan tabata para un banda di otro y un a resulta di ta carga cu con tons di combustibel.
Ora cu e sospechosonan a descubri cu Zr.Ms. Groningen tabata acercando, nan a benta e pakinan den e otro boto y a purba di huy.
Un biaha mas e FRISCs a inicia un persecucion, mientras tripulacion di Zr.Ms.Groningen a ocupa di e mercancia. Debido n e hecho cu e sospechosonan no a atende cu e senal di stop y e tironan di advertencia, e tripulacion di e FRISC a hay’e obliga di desactiva e motor fuera borda di e go-fast.
Un total di 13 sospechoso a wordo transferi na Zr.Ms. Groningen. Nan a wordo entrega hunto cu 2.300 kilo di cocaina y 550 kilo di droga di e prome caso na Cuerpo Policial di Caribe na Bonaire, y nan ta bao investigacion. E droga a wordo destrui.


text:
MANA ta introduci algun medida extra di prevencion en conexion cu Covid-19
Bishitante mester bisti tapaboca y yena un logbook
Pa minimalisa riesgo di contagio y siguiendo e protocol nacional di prevencion, Museo Arqueologico Nacional Aruba (MANA) ta comunica, cu tur bishitante di 12 aña bai ariba, mester bisti un tapaboca (mondkapje) ora di drenta su edificio(nan). Alavez a tuma e medida extra di un logbook den cua cada bishitante mester yena su nomber y informacion di contacto. Den caso cu ta necesario e informacion concerni ta facilita e ‘contact tracing’. E reglanan adicional ta drenta na vigor desde dialuna, dia 14 di augustus proximo.
Banda di e medidanan extra MANA ta sigui cu tur medidanan di precaucion existente, manera uzo di handsanitizer y e practica di distancia fisico di 1.5 meter. E medidanan aki lo keda na vigor te proximo aviso. Museo Arqueologico Nacional Aruba tin e salud di su bishitante y personal na pecho y ta pidi comprension pa e medidanan extra aki.


text:
Publiká riba 03 Mei 2022
Willemstad – Minister Charles Cooper ta lamentá ku hende ku mente maligno ke hinka e komo Minister den asuntu di deal di FKP ku kasnan den área di Rif. Ku hopi repudio, Minister Charles Cooper a tuma nota di un informashon ku ta sirkulando riba retnan sosial riba asuntu di kasnan di FKP den área di RIF ku Minister su nòmber aden. Kaminda ta insinuá ku Minister Charles Cooper komo Minister ta parti di un deal, pa bende algun kas den área di RiF na Huur koop ku un kompania, i ku e kompania huntu ku e grupo Corendon lo drecha nan i buska hende pa alohamentu di e kasnan aki.
Na promé lugá, e relashon entre FKP i Gobièrnu di Kòrsou ta ankrá den un Beheersovereenkomst. I esaki ta abarká solamente kasnan di Gobièrnu. Pues kasnan ku Gobièrnu a traha i ta laga FKP manehá nan i hasi mantenshon. Esaki nan ta por ehèmpel kasnan di Brievengat, Koraalspecht, Domi, etc.
Kasnan ku ta di FKP, mes Gobièrnu lesa Minister, no tin nèt nèt nada di bisa tokante di nan. Esaki ta kasnan manera na Triangelweg, Moontjeweg, i kasnan den área di RIF, etc. Eseinan ta prerogativa di FKP pa hasi lokual ku e ta haña ta bon ku su kasnan.
Bisando esaki, ta práktikamente imposibel ku Gobièrnu òf Minister Cooper por ta parti di kualkier deal di e kasnan den área di RIF aki, ku NO ta kai bou di su responsabilidat.
Pa loke ta trata e parti den e informashon ku ta sirkulando, ku ta p’esei Minister Cooper a kore ku e direktiva di FKP, tambe ta inkorekto.
Ora ku Minister Cooper, komo Minister enkargá ku FKP, a informá e Direktiva di FKP ku e ta voornemens pa ontslag nan pa nan supervishon defisiente riba FKP su directie, nan a disidí di tuma ontslag aan blok. FKP tin hopi aña sin entregá kuentanan anual i Minister Cooper lo no tolerá esaki komo Minister enkargá.
Di e forma aki, Minister Charles Cooper ke informá komunidat lo korekto i Charles Cooper Minister di VVRP ta distansia su mes totalmente for di kualkier deal ku FKP a traha riba su kasnan ku NO ta kai bou di responsabilidat Minister Charles Cooper.
Atentamente,
Charles Cooper
Minister di VVRP


text:
Sosial
Barbie lo saka popchinan dediká na muhénan ku ta lucha kontra e pandemia di Covid
E fabrikante di artikulo di hunga Barbie a anunsia lansamentu di su popchinan nobo dediká na sientifikonan ku a yuda den e lucha kontra Covid-19. E idea a krese pa duna rekonosementu na e sintífiko Sarah Gilbert, kreado
di e bakuna Oxford/AstraZeneca, tambe na miles di hende muhe mas ku a lucha den e difísil trabou kontra e pandemia, asina Mattel a anunsia resientemente.
Den un prinsipio Gilbert, professor di bakunologia di e universidat di Oxford a haña e inisiativa poko straño, pero despues a bisa ku e ta spera ku esaki lo ta un inspirashon pa e próksimo generashon pa sigui traha riba e tereno di siensia i teknologia entre otro.
Ademas di Sarah Gilbert, e marka Barbie a presentá sinku modelo femenino mas ku mester sirbi komo inspirashon pa hóbennan.
E popchinan ta representá Amy O’Sullivan, enfermero di urgensia di e hospital Wycoff (Nueva York), Audrey Cruz, dokter na Las Vegas kende ta lucha kontra deskriminashon. Tambe Chika Stacy Oriuwa, dokter kanades; Jaqueline Goes de Jesús, sientifiko brasileño ku ta hasi investigashon biomédiko i Kirby White, dokter australiano ko-kreado di un bata moderno pa e personal ku ta traha den salubridat.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Sosial
Resultado Marvelous Queens Showcase
Willemstad – Wikènt tras di lomba Marvelous Production a organisá su promé elekshon pa loke ta trata 2022. Un elekshon great kaminda kada partisipante a mustra nan abilidat nan komo Modelo Promoshonal riba esenario i tambe nan a modela shimis nan di cocktail ku diseño nan bunita.
E resultado tabata lo sigiente.
Baby Best Promotional Runway Model: Queenaë Fecunda
Baby Beautiful Hair: Queenaë Fecunda
Baby Best Cocktail Dress Design: Queenaë Fecunda
Minu Best Promotional Runway Model: Tyshainy Lasten
Mini Beautiful Hair: Tyshainy Lasten
Mini Best Cocktail Dress Design: Tyshainy Lasten
Little Best Promotional Runway Model: Jen-Naöxa Payne
Little Beautiful Hair: Jen-Naöxa Payne
Little Best Cocktail Dress Design: Taë-Sja Martina de Wind
Pre-Teen Best Promotional Runway Model: Shanea
Medema
Pre-Teen Beautiful Hair: Charelline Panthoflet
Pre-Teen Cocktail Dress Design: Charelline Panthoflet
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Gobierno di Aruba a duna reconocimento na Hilario Donker riba Dia di Prensa
Gobierno di Aruba a duna reconocimento na Hilario Donker riba Dia di Prensa
Pa su trabou periodistico na bienestar di nos Pais
Riba Dia di Prensa, durante un conferencia di prensa, Minister di Finansa y Cultura, den nomber di Gobierno di Aruba, a duna un reconocimento na Hilario Donker pa su trabou periodistico.
Hilario Donker ta un persona cu semper ta presente ora cu Gobierno tin conferencia di prensa y ta semper atento pa haci pregunta y busca cada banda di un medaya pa informa comunidad debidamente. Aparte di esaki, Hilario ta conoci tambe pa sigui di cerca tur desaroyo cu ta encera San Nicolas.
Minister di Finansa y Cultura ta sumamente honra di por a brinda Hilario un reconocimento den nomber di Gobierno di Aruba. ‘Masha pabien Hilario y danki pa bo aporte positivo na bienestar di periodismo na Aruba.’ e mandatario a finalisa.


text:
“Haci un diferencia y salba un hende su bida cu bo donacion”
Tur aña tin un average di 2500 hende na Aruba cu tin mester di un transfusion di sanger.
Transfusion di sanger (of transfusion di componentenan di sanger) ta necesario pa:
Un donante mester ta entre 18 y 65 aña pa por bira un donante riba base voluntario. E screening pa un potencial donante ta sosode den 3 fase:
Stichting Bloedbank Aruba ta parti di Dr. Horacio E. Oduber Hospital y ta responsabel pa e suministro sigur y eficiente di sanger na Aruba riba un base no comercial. E iniciativa pa cuminsa un banco di sanger na Aruba a bin for di e director di hospital anterior y cirugano Dr. Frans Hage. E a mira e necesidad pa centralisa tur actividadnan di transfusion den un organisacion. Stichting Bloedbank Aruba a wordo funda na aña 1981.
E por haci un tiki dolor, e no ta un sensacion placentero. Cu tempo bo lo custumbra cu esaki.
Mayoria biaha no. Tin hende por sinti un tiki debil despues di duna sanger. Algun hende por experencia presion di sanger bou. Nos personal lo asisti bo cu esaki.
Absolutamente cu no. Pa cada donacion di sanger ta usa un hangua steril.
Homber y muhe por haci donacion di sanger te cu 4 biaha pa aña.
*Excluyendo e vacuna di COVID-19. Personanan vacuna cu un vacuna mRNA por haci donacion directamente.
Bo no por duna danger si bo a bebe hopi alcohol e anochi prome cu bo donacion.
Bo por solamente haci donacion cu un yamada valido. Bo ta un donante di sanger y no a ricibi un yamada den basta tempo? Please tuma contacto cu nos.
Nos no por distingui entre kehonan cu ta relaciona cu e enfermedad y kehonan di efectonan secundario di e vacunacion. Si bo tin kehonan manera di griep of keintura, bo por haci donacion atrobe ora bo no tin sintoma pa 14 dia y ta sinti bon.
Si bo no tin keho mas di coronavirus pa minimo di 14 dia y bo ta sinti completamente bon, bo por tuma contacto cu Stichting Bloedbank Aruba.
No, e vacunacion ta haci cu bo sistema imunologico ta traha anticurpa contra e coronavirus. Un donacion di sanger no tin influencia riba esaki.


text:
Caribbean Shark Coalition (CSC) ta organisa e prome tayer regional na St. Maarten di dia 12 pa dia 16 di september di aña 2022. E meta di e tayer ta pa proporciona capacitacion den campo y pa apoya e metanan a largo plazo pa desaroya capacidad di ciencia di tiburon y raya, y conservacion den e region di Gran Caribe. Mas di 20 participante consistiendo di cientifico, sambuyado, conservacionista, funcionario gubernamental, studiante y gerente di parke marino lo asisti, representando 12 diferente pais di henter Caribe.
Coalicion di Tiburon di Caribe
Caribbean Shark Coalition (CSC) tabata cofunda pa Dutch Caribbean Nature Alliance (DCNA) y Beneath the Waves (BTW) na aña 2020 como contesta na yamada internacional pa mehora e esfuersonan colaborativo di conservacion di tiburon y raya den region di Gran Caribe. E miembronan di CSC ta representa un coleccion di experto di NGOs, comunidad local, organisacion intergubernamental y gobierno, academia y instituto di politica cu ta traha hunto pa avansa estudio y conservacion di tiburon y raya di Caribe.
Enfoke di e tayer
A traves di e tayer, CSC tin como meta conscientisa tocante presencia y importancia di tiburon y raya den Caribe. E miembronan di e Coalicion Caribeña di Tiburon ta bay siña diferente metodo di recoleccion di referencia pa prepara, compronde y informa otro tocante e efectividad di nan areanan di parke marino unda tiburon y raya ta proteha. Otro meta importante di e tayer ta pa genera dato cientifico pa apoyo e esfuersonan di promocion pa mehora e maneho di tiburona lo largo di e coredonan migratorio di varios especie di tiburon. CSC ta stimula cooperacion internacional y intercambio di dato, cu ta esencial pa proteha eficazmente e especienan transfronteriso.
E participantenan lo ricibi capacitacion den campo y lo siña con pa crea y establece drum lines pa tag tiburon, e ekipo necesario pa captura, manipula y libera animal di manera sigur, colecciona data, muestra y maneho di dato, y capacitacion di uzo di stacion di video baited remote bou di awa. Ademas, e participantenan lo siña tocante e beneficionan di metodologia adicional manera extraccion di sedimento, uzo di receptor acustico y analisis di ADN ambiental pa construi un base di dato mas solido di habitat y biodiversidad. E capacitacion den campo lo ta na encargo di Dr. Oliver Shipley (BTW) y Tadzio Bervoets (DCNA).
Importancia pa otro isla di Caribe
E tayer aki ta un ehercicio den colaboracion, fomentando relacion necesario pa brinda apoyo, guia, conseho y recurso, di forma virtual y presencial, pa futuro investigacion. Na final di e tayer, CSC ta desea cu tur participante lo bolbe bek nan pais di origen cu experiencia practico y di bida real y capacitacion pa investigacion di conservacion di tiburon, y es herment y orientacion necesario pa establece nan mes proyecto di investigacion.
“Tiburon y raya ta hunga un papel clave den mantencion di ekilibrio y biodiversidad dentro di e ecosistemanan marino local y regional”, Dr. Oliver Shipley, cientifico investigado senior di BTW ta comparti. “Nan proteccion ta fundamental pa un futuro fuerte y saludabel den region di Gran Caribe”.
Tadzio Bervoets, Director di DCNA ta agrega “cu e tayer regional aki, nos ta spera di fomenta e colaboracion necesario pa identifica necesidad y proporciona recurso pa tur stakeholder traha hunto no solamente pa conservacion di tiburon y raya, sino di Gran Caribe como un totalidad.”
E tayer ta coordina pa DCNA y BTW y ta posibel danki na financiacion di Blue Marine Foundation, World Widi Fund for Nature (WWF-NL) y apoyo operativo di GoPro for a Cause.


text:
Category : Accidente
Accidente na crusada di Wendy’s na Noord
Luznan di trafico na crusada di wendy,s no ta traha. Esaki ta un total caos na momento cu mester duna preferencia. Awe den oranan di...
Polis fam Boekhoudt ta perde su bida den un accidente frontal na Seroe Pita
ORANJESTAD,Aruba Diasabra anochi pa 10:43 central di polis ta wordo notifica di un accidente basta fuerte cu a tuma lugar riba e caminda di piedra...
Accidente fuerte na Savaneta
ORANJESTAD, Aruba Polis mester a bay cu urgencia riba e caminda principal di Savaneta. Un auto sinishi pa un motibo of otro a perde control...
Homber burachi accidenta a haña un cuarto gratis na warda di polis
ORANJESTAD, Aruba Despues di Carnaval tur caminda ta druk. Un hoben pa un motibo of otro na Tankileendert a perde control y a bolter cu...
Trekker cu forklift a los for di pick up y a bay dal den auto contrario
ORANJESTAD, Aruba Dilanti waf na playa a sosode un accidente na unda cu un trekker cu un fortcliff riba dje a los. Conseguencia di esaki...
Accidente fuerte den caya Betico Croes
ORANJESTAD,Aruba Un BMW blanco a bin cu velosidad halto y a bay pasa un auto y a dal un otro auto bruin cu tabata biniendo...
Conocido “Preke” a crusa dilanti auto
ORANJESTAD,Aruba Conocido di polis y tambe comunidad “Preke” e biaha aki no tabata na playa pero Savaneta. E ciudadano a bay crusa caminda net...
Homber a bira malo tras di stuur y a pega auto den muraya
ORANJESTAD,Aruba Polis y ambulance a bay cu urgencia na Hooiberg kavel pa un accidente cu a tuma luga. Na yegada a constata cu un persona...
Accidente grave despues di bocht peligroso prome cu brug Gobernador Fredis Refunjol
ORANJESTAD,Aruba Polis mester a bay cu urgencia na brug Gobernador Fredis Refunjol. Na yeganda a constata cu un auto Nissan March color biña a biniendo...


text:
SETAR ta contento pa anuncia cu construccion a cuminsa na Teleshop Palm Beach. Esaki ta di cinco Teleshop cu SETAR ta bezig ta remodela den e concepto nobo pa por brinda nos clientenan un experiencia digital y moderno. Den e Teleshop lo tin un area di “touch & feel”, unda clientenan por experiencia y tambe wak lo ultimo den celular y acesorionan cu tin na benta.
Clientenan cu bishita e Teleshop por haci uzo di nos “Self-Service Kiosk” pa paga nan recibo of recarga un cuenta prepaid na un forma rapido of tuma asiento pa wordo atendi pa un di nos representantenan. Den e Teleshop lo tin un area caminda clientenan por wak television confortablemente mientras ta warda pa wordo atendi. Ademas lo tin sofa cu ta ekipa cu outlet pa recarga devices. Tur esaki y mas den un forma innovativo cu ta unico na Aruba.
E diseño nobo di SETAR su Teleshopnan ta refleha e naturalesa di nos isla y e simbolo di SETAR como nos compania nacional di telecomunicacion. Despues cu finalisa Teleshop Palm Beach, SETAR lo sigui cu Teleshop Seroe Blanco cu lo ta e ultimo Teleshop pa wordo renoba. Asina aki SETAR ta sigui inverti den modernisa tur su Teleshopnan y aporta na e desaroyo di nos pais door di crea cuponan di trabou.


text:
Comunicado di Prensa DTI “Normal Nobo”
Dienst Technische Inspecties ta anuncia den relación cu e “Normal nobo” cu tin cambio den nos servicio na balie entrante Dialuna 01 juni 2020 pa por cumpli cu e rekisitonan di hygiena y
distanciamento social.
Orario lo ta di 7:45 am – 9:00 am exclusivamente pa clientenan di 60+. Desde 9:00 am pa 11:30 am lo ta pa tur otro cliente y tambe di 1:00 pm-3:30 pm.
Na e balie principal lo ser duna e siguiente servicionan;
– Pa haci afspraak nobo pa keur vehiculo di motor
– Registracion di auto
– Overschrijving
– Duplicaat
Pa haci afspraak nobo pa keur vehiculo di motor mester presenta personalmente y cu e siguiente documento nan;
– Registracion di e auto (obtenibel na SIAD)
– Seguro valido
– Pa pago: ta pidi pa haci uzo preferibel di “swipe”.
Pa haci Registracion;
– Mester tin e siguiente informacion di e vehiculo:
*Vin nummer -color- bouwjaar- merk-model.
– Mester trece e identificacion di e doño di e auto.(I.D, Rijbewijs of Paspoort).
– No mester trece e vehiculo (si e ta den sistema), si e no ta den sistema si mester trece e vehiculo.
-Registracion cu un keuringsbewijs valido ta costa: Awg. 5,-
-Registracion pa un vehiculo nobo (Bouwjaar 2020) (ta ricibi 3 aña di vrijstelling)
ta costa: Awg 5,-.
-Registracion pa un vehiculo cu su keuringbewijs a caduca of cu no tin keuringsbewijs ta costa:
Awg 50,-.
Pa haci Overschrijving:
– Vehiculo mester ta presente na D.T.I.
– Mester tin registracion di e auto (SIAD)
– Seguro valido pa e auto.
– Overschrijving ta costa Awg. 10,-.
Pa haci Duplicaat:
– Mester tin registracion di e auto (SIAD)
– Seguro valido pa e auto.
– Duplicaat ta costa Awg. 10,-.
– No mester trece e vehiculo.
E personanan cu tin afspraak caba pa keur auto a wordo yama door di DTI y si bo persona no a ricibi un yamada ainda por jama na Tel: 5845300 pa ricibi un fecha nobo, no tur hende nan
telefon ta disponibel.
Lo tin un “grace-period” te cu fin di Juni 2020 pa esnan cu tabata tin afspraak di keur of herkeuring desde e periodo di 17 maart 2020 te cu 29 mei 2020 cu nan lo por haya un fecha
nobo. Esnan cu acudi después di 1 juli 2020 lo mester paga di nobo.
Esnan cu a ricibi nan datum di afspraak pa keur tin cu presenta ariba e fecha y orario duna. Lo mester drenta na e banda di voertuigkeuringshal cu ta porta nr.3 pa entrega e documentonan.
Reglanan vigente pa entrada.
•Ta permiti solamente 1 miembro so di famia.
•Persona nan cu sintomanan di COVID-19 of cu tin un malestar no ta ser permiti pa drenta.
•Prome cu drenta mester haci man limpi cu handsanitizer.
•Nos ta pidi pa tene e distanciamento social y para na e linea blauwnan cu tin marca den vloer
y tambe para na e sticker di “Please stand here”.
Por manda pregunta via nos email dti@setarnet.aw y Facebook page: Dienst Technische Inspecties. Por yama pa información na : Tel: 5845300.
Den nomber di DTI nos ta pidi comprencion pa cu e ”Normal Nobo” y pa e tardansa di servicio cu lo por surgi pa motibo di tuma precaucion y ta spera di por conta cu e cooperación di Pueblo
di Aruba.
SIGURIDAD NA PROME LUGAR!


text:
Manera acorda, CrisisTeam a evalua e data ricibi di directivanan di scol y e data ta indica cu apesar cu tin algun maestro y docente den cuarentena y isolacion na e momento aki, ta necesario y importante pa scolnan habri dialuna awo.
Mientras tanto e cambionan den protocol a wordo manda pa scolnan.
Durante e dianan y simanan cu ta nos dilanti directiva di Scolnan y CrisisTeam lo sigui monitorea e desaroyo di serca pa evalua si ta necesario tuma mas medida.
Gobierno y CrisisTeam ta reconoce y agradece pa e cooperacion ricibi pa tene scolnan dos dia sera, y ta desea tur maestro, docente y alumnonan hopi exito.


text:
Aruba Hotel & Tourism Association (AHATA) ta raporta cu na luna di Augustus hotelnan a logra bon recuperacion, pero e entrada di prome 8 luna di 2022 ainda no a yega nivel di 2019.
AUGUSTUS 2022:
- Ocupacion: E grado di ocupacion tabata 82%; representando un recuperacion di 95% compara cu nivel di ocupacion na 2019.
- ADR: E balor averahe di cada camber bendi tabata $289.64, cual ta 22% mas cu na 2019.
- RevPAR: E entrada averahe pa tur camber disponibel tabata $238.52, cual ta un aumento di 15% compara cu RevPAR di Augustus 2019.
AVERAHE DI PROME 8 LUNA DI 2022:
- Ocupacion: E ocupacion averahe di prome 8 luna tabata 74%; representando un recuperacion di 86% compara cu 2019.
- ADR: E balor averahe di cada camber bendi tabata $310.05, cual ta 9% mas cu mesun temporada na 2019.
- RevPAR: E entrada averahe pa tur camber disponibel tabata $229.31, cual ta 7% menos cu RevPAR di prome 8 luna di 2019.
PROYECCION:
TIMESHARE:
Ocupacion na propiedadnan Timeshare tabata 86% na Augustus.


text:
Dia Internashonal di Idioma Materno
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Dia Internashonal di Idioma Materno tawata proklamá pa UNESCO dia 21 di febrüari 2000 i riba e mesun fecha ta selebr'e tur aña den UNESCO i su estadonan miembro pa promove konsientisashon pa diversidat di idioma, kultura i multilingualismo.
E dia aki ta pa dedika e rekonosimento di Movimento pa Idioma Bengali konmemora den Bangladesh e Día di Movimento pa Lenga for di 1952, ora polis y ehersito di Pakistan, ku tawata okupa pa Bangladesh, ku a sende kandela kontra e multitut di papiado di e idioma Bengali cu a nan a manifesta pa derecho di idioma den Dhaka.
Dia Internashonal di Idioma Materno ta wordu observá pa diferente pais.
Evento[editá | editá fuente]
En konekshon ku selebrashon di Dia Internashonal di Idioma Materno tin e siguiente eventonan na e Islanan ABC:
Premio UNESCO Kòrsou[editá | editá fuente]
Na Kòrsou tur aña riba 21 di febrüari Ministerio di Enseñansa, Siensia, Kultura i Deporte (ESKD) huntu ku Komishon Nashonal UNESCO Kòrsou ta otorgá un premio na un institushon, organisashon, grupo òf persona ku demostrá mérito sobresaliente i logra resultado efektivo cu ta kontribui na desaroyo di idioma papiamentu.[1]
Diktado Nashonal di Papiamentu[editá | editá fuente]
Ku e meta pa stimula mantenshon di Papiamentu ta tene e asina yamá Diktado Nashonal di Papiamentu na Kòrsou i Dictado Nacional di Papiamento na Aruba. E ta un kompetensia di skirbi "diktado" (hulandes: diktee), unda partisipantenan di diferente edat por demostra nan dominio di e ortografia ofisial di nan isla.[2][3] E ta wòrdu organisá na Kòrsou desde aña 2006 pa Fundashon pa Planifikashon di Idioma (FPI) i Universidat di Kòrsou.[4] Organisadónan na Aruba ta Fundacion Lanta Papiamento, Fundacion Corector di Papiamento i Universidat di Aruba.


text:
Un invitacion pa scol basico participa den ‘Kibra Coco Edicion Himno y Bandera’ y scolnan preparatorio den competencia ‘Un Rima pa Mi Isla’.
ORANJESTAD – Manera ta un custumber pa e celebracion di Dianan Nacional y Fiestanan Cultural Tradicional, Ministerio di Cultura, hunto cu Departamento di Cultura y Comision Celebracion Dianan Nacional ta prepara material informativo y educativo pa nos muchanan di scol preparatorio y basico.
Video “Conoce mi Himno, mi Bandera y mi Escudo”:
Pa e celebracion di Dia di Himno y Bandera 2022 a prepara e aña aki pa scolnan basico un produccion digital cu lo tin como titulo “Conoce Nos Himno, Nos Bandera y Nos Escudo”. E video aki tur scol por download esaki via e link https://youtu.be/veTLygvkdQ4 of por download esaki for di e youtube channel di Minister Xiomara Maduro. Cu e video aki tur alumno di scolnan preparatorio, basico y enseñansa special tin informacion digital y na forma innovativo. E video aki ta un material educativo pa docentenan y tambe ta un preparacion pa tur alumno di scol basico pa e Competencia Nacional ‘Kibra Coco’ (Quiz), edicion Dia di Himno y Bandera. Un gradicimento ta bay na Ministerio di Cultura, Comision Celebracion Dianan Nacional, Comision di maestronan, Sr. Levy Geerman, Departamento di Cultura, Archivo Nacional Aruba y Telearuba pa nan cooperacion pa por haci e bunita produccion educativo aki posibel.
Scolnan Preparatorio – Un Rima pa mi Isla:
Pa locual ta scolnan preparatorio Ministerio di Cultura y Comision Celebracion Dianan Nacional ta organisa un competencia di “Un Rima pa mi Isla”. Esaki ta un competencia pa klasnan di scolnan preparatorio. Manera ya anuncia e reglanan ta:
- E rima mester contene 4 verso (regel);
- E rima mester ta na Papiamento;
- E rima mester expresa un mensahe relaciona cu Aruba su Himno y Bandera
- Tur klas por participa;
- E docente ta graba su muchanan cu cellular y manda e video na ccdn@cultura.aw y e comision organisador lo load esaki riba e facebook page di CCDN y Minister di Cultura Xiomara Maduro;
- Recordatorio cu e ultimo dia pa entrega e video ta diaranson 16 di maart 2022
- E video ganador “Un Rima pa Mi Isla” lo wordo presenta durante Competencia Kibra Coco, cual lo ta diasabra 19 di maart iniciando pa 5 or di atardi.
Siman pasa tur informacion a sali pa tur scol preparatorio. Si ainda por tin pregunta por manda esaki na ccdn@cultura.aw of yama na Departamento di Cultura na 582- 2185.
Minister di Cultura Xiomara Maduro ta desea tur scol basico hopi exito den e Competencia “Kibra Coco, Edicion Dia di Himno y Bandera”y tambe exito na tur scol preparatorio den e Competencia “Un Rima pa Mi Isla”.


text:
Pater Nooijen, historiadó i rekolektado
Seri di Herensia Kultural
Pater Nooijen, entretantu ‘hòmber liber’ manera e mes sa bisa pa chansa. “Mi no tin mester di bai misa djadumingu mes!” Na 1989 el a stòp ku trabou parokial na Aruba, na 1990 na Kòrsou. Na Bonaire parokianonan a ‘protestá’ kontra e echo ku e ta baha ku penshun, p’esei pater Nooijen a traha aya un aña mas.
El a nase na 1919 na Bakel (pegá ku Helmond na Brabant, Hulanda) komo yu hòmber meimei den un famia di agrikultor di ocho yu.
Despues ku el a kaba gymnasium na Nijmegen el a drenta kombento serka Padernan Dominikanunan, pa e bira saserdote. Despues, na 1947, a manda pater Nooijen Antia Hulandes huntu ku sinku otro saserdote, komo pastor. E tempu ei no tabatin moda di influenshá desishon di un pader superior. Despues di un biahe di diesdos dia na bordo di un barku di palu ‘Johan de Wit’ pater Nooijen a yega Kòrsou.
Pater Nooijen no a topa niun problema den e kambio ku e mester a hasi di Hulanda pa Kòrsou. “Al kontrario, bo ta hóben. Tabata mas bien interesante, tabata atraktivo. Lo mi no por bisa kiko a yama mi atenshon mas. Tur kos ta pertenesé na otro, no tin distinshon. Tur kos ta kuadra na sierto nivel.”
For di den kunuku aya na Brabant el a sinti interes pa flora i founa. I durante su estudio pater Nooijen a haña publikashonnan pa lesa ku ta trata temanan manera teoria di evolushon, spiritualidat i despues tambe mistisismo. Esakinan a keda semper grabá den dje. E pashon akí a manifest’é entre otro den su fasinashon pa antigwedat. Di momentu ku el a yega Antia pater Nooijen a okup’é, tin biaha ku yudansa di algun sirbidó di misa, komo un pasatempu, ku buska restunan prinsipalmente di e tempu Pre-Colombino. (Promé ku yegada di Colón aki banda). Tabata buska prinsipalmente den sabananan i riba suela plat, pasobra no tabatin kuenta di koba. Tantu na Aruba, Bonaire komo na Kòrsou el a haña un kantidat di hèrmènt, piedra i kokolishi labrá, pero tambe obra gròf trahá di klei, fragmentonan di pipa i bòter. Tur e ophetonan akí hañá ta na ekshibishon den museonan lokal.
Obranan di e teólogo i paleontologo franses Teilhard De Chardin i despues di eskritor hudio Etty Hillesum tabata fasiná pater Nooijen mas i mas, i nan a oumentá su interes pa evolushon, spiritualidat i mistisismo. Na dékada ’40 i ‘50 ta temanan kontroversial pa Katolisismo i temanan ku Papa no a aseptá. Pader Dominikanonan sí por a profundisá e sorto di temanan akí. Durante predikashi pater Nooijen tabata trese su ideanan den misa. E tabata organisá tambe enkuentronan kaminda ta meditá. Pater Nooijen tabata publiká ku frekuensia artíkulo den por ehèmpel La Union i Amigoe. El a skibi obranan interesante, entre otro tokante historia étniko i demografia di Kòrsou na siglo 18, ku despues a sali publiká komo rapòrt di AAINA. E obra akí ku tin komo tema prinsipal ‘boutiso’ ta un deskripshon di karakterístikanan demográfiko di e parti katóliko di pueblo di Kòrsou alrededor di aña 1750, prinsipalmente di katibunan. E obra ta duna un idea di e komunidat i e mentalidat di e tempu ei i e papel ku katólikonan a hunga den esei. For di 1986 te 2000 pater Nooijen a skibi tur aña na okashon di Pasku di Nasementu i Pasku Grandi (Pasku di Resurekshon) su konsiderashonnan den e korant Amigoe.
Entretantu el a sera e buki di interes pa antigwedat. E parti spiritual sí a keda. “No ta un proklamashon, sino un eksperensia intenso. Un desaroyo permanente, pasobra bo interes ta sigui move di un lugá pa otro.” Pater Nooijen ta yama esei un interpretashon liber, ku no ta mará na un religion spesífiko. Ehersisionan di “Yoga” ta forma parti di su rutina diario. I pater Nooijen ta lesa hopi. Partinan interesante di loke e ta lesa e ta marka semper, suprayá nan pa e lesa nan tin be hasta trinta biaha. Òf pa e por dominá e materia debidamente e ta hasta skibi nan di nobo na mashin.
Biba na Kòrsou pa Pater Nooijen ta un plaser. E ambiente, e klima, su propio kosnan rònt di dje ta pon’é sintié na kas. “Tanten mi ta liber pa mi por move aki bai tur kaminda i mi por stür outo, mi ta keda Kòrsou.”
Fuentenan
Vroege Geschriften. Pierre Teilhard de Chardin.
Het verstoorde leven. Dagboek van Etty Hillesum.
De slavenparochie van Curaçao rond het jaar 1750. Een demografie van het katholieke volksdeel. R.H. Nooijen, AAINA, 1995
Teksto i portret: Ellen Evenhuis.


text:
A amplia e banko di dato di salú online di Volksgezondheid Instituut Curaçao (VIC) ku dato riba nuebe tema mas. E temanan akí ta enfermedat kardiobaskular, suisidio, ekspektativa di bida, trabou, kuido informal, grip, kánser na prostat i, por último, deporte i moveshon. Ta analisá e informashon- i sifranan di mas resien pa kada tema. E informashon riba tur e temanan ta disponibel na dos idioma: papiamentu i hulandes.
Entre tantu e base di dato ta konta ku 45 tema. Ta premirá ku den e temporada di yüni pa ougùstùs di 2020, lo amplia e banko di dato ku 10 tema mas.


text:
ORANJESTAD (AAN): Despues cu na varios ocasion DIARIO a trece dilanti,
e situacion na e entrada principal di Joe Laveist Ballpark, cu ta crea un mahos bista, riba Diahuebs por a nota cu algo ta wordo haci!
Esey ta cu e entrada a cuminza haya su atencion, y awor a cuminza mustra mas ordena y mas bunita.
Claro cu falta mas pa haci, pero a lo menos por mira cu el a cuminza haya su debido atencion. Tur esaki ta haci comunidad feliz, deportistanan mas alegre, y habitantenan mas orguyoso.
https://diario.aw/categories/noticia/general/treciendo-mas-beyeza-na-entrada-di-joe-laveist-ballpark#sigProId1bfa202fe1


text:
ORANJESTAD (AAN): Por a mira varios motociclista y tambe hendenan riba vehiculonan UTV of quadracers
All Stories
“Esaki ta un parada di victoria y gradicimento pa e voto, y nos compromiso cu lo no defrauda e voto”
ORANJESTAD (AAN) – E lider di Partido Movimento Electoral di Pueblo, Evelyn Wever-Croes, den un entrevista cortico cu DIARIO, durante e parada di victoria di MEP,
ORANJESTAD (AAN): Partido MEP tabata tin diadomingo e gran PARADA DI VICTORIA.
ORANJESTAD (AAN)- E lider nobo di Partido P.P.A. Transforma, Sra Lisette Malmberg tambe a bay eherce su voto na Centro di Bario Noord.
*Na 2017 a tuma dos luna pa negocia un acuerdo di coalicion - ORANJESTAD (AAN): Evelyn Wever-Croes den su pechi di lider di Partido MEP,
Miguel Mansur di Accion 21 - Nunca mi a imagina cu un post ariba Facebook lo culmina den mi participacion como lider di un partido nobo.
ORANJESTAD (AAN) – Candidato nr. 2 riba lista di partido R.A.I.Z. , Sr. Geoffrey Wever kende ta un politico nobo
ORANJESTAD (AAN): Registro Civil y Censo a divulga e resultado final preliminar di Eleccion 2021 y por a confirma e resultadonan di acuerdo cu e cifranan despues di a conta e votonan di e 72 urnanan electoral.
ORANJESTAD (AAN): Diabierna mainta e lider di Partido RED Democratico, Ricardo Croes, a acudi na Centro di Bario Tanki Leendert pa asina eherce su voto.
ORANJESTAD (AAN): Na Centro Deportivo Frans Figaroa a presenta e candidato number 21 di Partido MEP, Jaime Winterdal.


text:
Nan ta ansha pa bolbe bek..
Diamars mainta, poco despues di apertura di aña parlamentario, a presenta na parlamento algun ex coordinadora di Partido AVP. Nan a bini cu poco pancarta cu ta bisa corupcion y nepotisimo. Realmente e ex coordinadoranan aki a perde gevoel, pasobra e nepotismo y corupcion ta ‘diki diki’ den nan mes partido AVP. Dia 4 di October 2022, Leoncita mes ta dilanti huez, “Busje komt zo” a yega huez. E mes un locutora di radio cu a abusa di tur hende via su microfono, hunga pa santo, pero tras di cortina e tabata traha tur sorto di triki pa e enrikese su mes cu tereno, mientras Benny tabata firma tur su documentonan pe. Ta un tristesa pa mira poco muher grandi scapa, cu mester por tin rasonamiento, bay tras di Mike Eman y hustamente trece un pancarta, pa cual mensahe ta directamente pa AVP. Ta gevoel nan a perde, of ta cuero di cara nan no tin?


text:
Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR, relaciona cu cuater punto di mal contento den e sector di enseñansa. Prome Minister a contesta e carta mesora indicando tambe cu e ta considera cu ta importante pa contra-aresta esakinan inmediatamente.
𝗔𝗨𝗠𝗘𝗡𝗧𝗢 𝗗𝗜 𝗧𝗔𝗥𝗜𝗙𝗔 𝗗𝗜 𝗔𝗪𝗔:
Presidente di Sindicato SIMAR, Josephine Albertus a elabora riba e aumento di tarifa di awa, expresando cu den e veld di enseñansa tin preocupacion cu e aumento di tarifa manera cu WEB a anuncia diahuebs mainta, lo ta devastador pa hopi famia. Ademas di esaki, Albertus a keha cu SIMAR no a wordo envolvi ni informa adelanta riba e aumento di tarifa aki.
Riba esaki, Prome Minister a informa Albertus di SIMAR, cu mescos cu Albertus, diahuebs mainta dia 30 di juni, Gobierno di Aruba desagradablemente a wordo sorprendi cu e anuncio di WEB pa hisa tarifa di awa sin cu esaki tawata tin aprobacion di Gobierno siendo cu Gobierno ta na mesa di negosacion cu WEB y Elmar riba e topico aki.
Prome Minister a informa Albertus tambe cu Minister di Energia, Glenbert Croes ta trahando riba esaki pasobra Gobierno di Aruba ta mas preocupa cu ne, pasobra Gobierno ta preocupa pa henter Aruba y Gobierno ta buscando un solucion.
𝗥𝗘𝗖𝗢𝗥𝗧𝗘 𝗗𝗜 𝟱%:
Riba e di dos punto di Albertus di SIMAR, e ta expresa duda si nan lo haye e 5% bek of no. Contestando Albertus di SIMAR, Prome Minister a informe, mescos cu Secretario di Estado Alexandra van Huffelen y Prome Minister mes tambe den bastante ocacion y extensamente, na placa chikito, dia 20 di juni ultimo, cu Aruba ta e unico pais cu a yega na un acuerdo cu Hulanda bou di cua condicion Aruba por cuminsa stop e recortenan. Manera cu ta conoci, e acuerdo aki a wordo aproba door di Conseho di Minister di Reino dia 24 di juni ultimo.
Gobierno di Aruba aworaki ta trahando cu tur forsa pa cumpli cu e condicionnan pa asina cumpli cu e plan y e intension ta pa otro luna, juli, paga e 5% na tur trahado di Gobierno y esunnan cu ta traha pa fundacionnan cu ta subsidia pa Gobierno.
𝗣𝗥𝗜𝗝𝗦 𝗔𝗨𝗠𝗘𝗡𝗧𝗢 𝗗𝗜 𝗚𝗔𝗦𝗢𝗟𝗜𝗡:
Riba e preocupacion aki cu Albertus di SIMAR a expresa den su carta, Prome Minister a splic’e, manera ya ta conoci, e aumento di prijs di gasolin, ta e resultado di e aumento internacional di e prijsnan di gasolin y di crudo. Esaki manera nos sa, ta e consecuencia di e conflicto di Ukraina. Esaki ta un problema mundial y Aruba no ta un exepcion den esaki. Y mientras cu e prijsnan ta keda subi riba mercado internacional, lamentablemente, e prijsnan na Aruba tambe lo sigui subi. “Gobierno ta siguiendo e desaroyo aki hopi di cerca pasobra nos ta hopi preocupa pa esaki tambe”, Prome Minister a expresa.
𝗔𝗥𝗘𝗚𝗟𝗢 𝗗𝗜 𝗩𝗨𝗧:
Manera cu recientemente Gobierno di Aruba a anuncia, a habri posibilidad pa un areglo di VUT pa ambtenaar. Albertus ta di opinion cu e areglo di VUT no ta amplio pa tur docente aplica of kita di trabou.
Prome Minister, contestando Albertus, a expresa cu e ta comprende e mal contento aki pero ta supone cu como sindicato di maestronan, cu Albertus ta consciente tambe cu tin un escases di docente na Aruba. “Ta algo sumamente iresponsabel pa haci bou di e circunstancianan actual si Gobierno duna VUT na tur hende cu kier”, Prome Minister a expresa.
Tin cierto circunstancia cu por duna VUT na docente. Pa esaki, Prome Minister a conseha sindicalista Albertus pa bay den deliberacion cu Directie Onderwijs y talves hunto nan por bin cu un maneho bou di cua condicionnan lo por duna VUT na docentenan.
E carta di Prome Minister dirigi na Presidente di Sindicato SIMAR, Josephine Albertus, a wordo manda diahuebs mes mesora despues cu a ricibi e carta di e sindicato, sperando cu Albertus y Sindicato SIMAR comprende tur loke cu a wordo splica riba nan mal contentonan y si tin mester, lo sigui atende cu preocupacionnan cu tin.


text:
Conseho di Minister di Reino den nomber di Rey Willem-Alexander a nombra Ajamu Baly como gobernador nobo di Sint Maarten. AjamuBaly lo reemplasa Eugene Holiday den e funcion di gobernador, cu su di dos termino ta caba 10 di oktober proximo. Gobernador aspira Baly lo asumi encargo como gobernador durante di un reunion solemne den Staten di Sint Maarten.
Gobernador di Sint Maarten ta representa Rey y den e capacidad aki ta hefe di e gobierno di Sint Maarten. Den e funcion aki e ta inviolabel y e ministernan ta responsabel. Como organo di Reino, Gobernador ta atende y percura pa e interesnan di Reino Hulandes. Rey ta nombra Gobernador pa un periodo di 6 aña. E por keda maximal 12 aña den funcion.
Ajamu Baly (1977) ta naci na Sint Maarten. El’a studia Derecho Hulandes na Universidad di Amsterdam. Desde 2014 Baly a eherce e funcion di ‘Secretaris-Directeur’ di Raad van Advies (Hunta di Conseho) di Sint Maarten. Tambe for di comienso di e aña aki e ta hues-comisario suplente di Corte Comun di Husticia. For di 2017 e ta miembro di e Hunta di Komisario di Banco Central di Curaçao y Sint Maarten.
Conseho di Minister di Reino a yama danki na Gobernador saliente Holiday pa su empeño pa Reino.
Photo NU.CW


text: Diahuebs mainta a drenta informe di un accidente cu herida na e cruzada di costumber na Palm Beach, mesora a dirigi tanto polis como ambulans na e sitio. Na yegada di e patruya a bin compronde cu e Nissan March cu tabata bini for di pabao no a para pa duna preferencia na e Chevrolet Spark cu tabata bini di zuid. E impacto tabata fuerte y debi na esaki tanto e chauffeur como e pasahero na banda a resulta herida y tabata keha di dolor. Na yegada di e ambulans nan a atende ambos victima na e sitio mes.


text:
Anticonceptivo di emergencia hopi biaha ta conoci como ‘morning after pill’. Nan a inventa nan exactamente pa esey, despues di un anochi cu e cosnan no a bay manera planea. Accidente por pasa den cualkier momento di bida y cu relacion sexual no ta diferente. Nan por ofrece bo un di dos chens pa preveni embaraso, despues di tabatin relacion sexual sin proteccion. Un pilder di emergencia tipicamente ta contene hormoon, cu ta similar na e anticonceptivonan oral, pero den un dosis hopi mas halto. E ta traha principalmente pa stop of tarda e ovarionan di libera un webo. Tambe e por traha door di cambia e alineacion di e matriz cu por preveni implantacion di un webo fertilisa. Pa e funciona miho cu ta posibel, bo mester bebe e pilder di emergencia mas lihe cu ta posibel, despues di a tene relacion sexual sin proteccion.
Un hende muhe tin te cu 3 dia, 72 ora pa por bebe un pilder di emergencia, pa asina garantisa su efectividad. Mas lihe bebe esaki mas miho. Ideal mester beb’e te cu 12 ora, despues di a tene relacion sexual sin proteccion. Despues di uza e anticonceptivo di emergencia, bo mester uza un otro forma di anticonceptivo pa e resto di bo ciclo, pa protega bo mes di sali na estado.
Anticonceptivo di emergencia no ta manera e otro metodonan di emergencia. Anticonceptivo di emergencia nunca mester ta e anticonceptivo cu bo ta scoge pa uza regularmente. E no ta un metodo cu bo ta scoge y bisa: “Mi ta kere esaki ta esun pa mi, duna mi 10 please”. Anticonceptivo di emergencia ta un metodo di ‘back-up’ pa emergencia, pa e un biaha ey cu e condom a kibra, of e diafragma a slip of otro accidente real of un circumstancia imprevisto. Si bo tin mala suerte suficiente di pasa den un di esakinan, inmediatamente bishita bo specialistanan di cuido di salud pa busca conseho y mas asistencia. No lubida pa test bo mes pa STIs tambe. E accidentenan desafortuna aki ta expone bo na tur esey, como tambe un embaraso no planea of desea.
+ TA YUDA PREVENI EMBARASO DESPUES DI FAYA CU PILDER ANTICONCEPTIVO OF RELACION SEXUAL SIN PROTECCION
+ TA MAS EFECTIVO SI UZ’E DENTRO DI 12 ORA DESPUES DI RELACION SEXUAL SIN PROTECCION.
-TA CONTENE UN DOSIS HALTO DI HORMOON DEN UN PILDER
-UZANDO ESAKI RIPITIDAMENTE POR INTERUMPI E CICLO MENSTRUAL NATURAL
-POR CAUSA DOLOR DI CABES, NAUSEA, SACAMENTO, DOLOR ABDOMINAL, DOLOR DI MENSTRUACION, CANSANCIO, MAREAMENTO
-NO TA PROTEGA CONTRA INFECCION HIV/AIDS Y OTRO INFECCION DI ENFERMEDAD DI TRANSMISION SEXUAL (STIS).


text:
ORANJESTAD – Diahuebs, dia 23 di juni, 2022, pa 11:30 di mainta, lo tin un ceremonia di strooimento di shinishi di tres defunto. Ta trata di Carl W. Beyer, Sra. Gail Janson-Smith y Sr. Samuel (Sam) Speziale, Jr. Tur tes defunto a nace den hospital di Lago, bay scol y crece den Lago Colony. Esaki lo tuma luga den presencia di famianan, amigonan y invitadonan di e famia cu a bin for di Merca pa e ocasion special aki.
Segun señor Adolf Kock, debi cu e no tin informacion completo di Gail y Sam, y tambe cu Carl ta mas conoci pa nos, e por comparti cu e sigueiente storia. Carl su pareha, Cisca Taft y famianan, ta na Aruba caba pa e ceremonia aki. E ceremonia lo tuma luga na e faro na Seroe Colorado, den Colony.
Carl no ta un desconoci aki na Aruba. El a nace aki den e hospital di Lago, yiu di Walter y Maxine Beyer, hendenan di Casper, Wyoming, cu a biba den Lago Colony e tempo ey. Kock a traha cu e tata cu tabata un Maintenance Foreman den Oficina di Light Oils, for di aña 1954 pa 1964. Nos a sera un bunita amistad y nan tabata bishita otro regularmente.
Carl, despues di a termina su estudio na Merca, a uni su mes den e Cuerpo Policial na Oklahoma. Algo nunca e por a lubida, manera el a conta Kock, tabata e explosion cu Timothy McVeigh a causa dia 19 di April 1995 na e Day Center, cu por poco a causa su bida, pasobra net e tabata yega ey pa un control cu regularmente nan ta haci tur dia.
Increibel con Carl tabata stima Aruba y su hendenan….asina hopi amistad cu durante aña a enrikece su bida. E tabata afortuna pa usa parti di su tempo pa bishita nos isla despues di su pension. Hasta a cumpra un pida tereno na Sero Alejandro cu e meta pa traha su cas y disfruta di su pension aki na nos isla. Pero pa motibo di tempo y salud esaki no a wordo realisa. Kock y su amigonan de Cuba na Savaneta a yud’e na varios ocasion tocante e tereno aki. Un tereno cu a dun’e hopi dolor di cabes entre e y gobierno. Ami mes mester a bay cune na D.O.W. na un ocasion.
Carl, debi na su personalidad saliente, a desaroya algun amistad ferviente riba e isla y a lo largo el a bira parti di nan famia. Su tempo ta bira hopi cortico ora e bishita nos isla debi na e tantisimo amistad cu e tin cu atende.
Carl y Cisca a retira na Cape Coral, Florida unda nan tabata gosando di nan pension. Desafortunadamente Carl a encontra cu algun problema serio cu su salud durante e ultimo seis aña cu a afect’e y a rekeri hopi atencion, pero e no a entrega. E tabatin un actitud positivo y tabata determina cu e mester bira bon, cual sigur a prolonga su bida. Un cos bon tabata cu e no tabata sinti ningun dolor y a gosa su bida te na fin.
Dia 26 di februari 2021 Carl ta fayece na Cape Coral na edad di 78 aña, lagando su pareha Cisca y yiunan. Dia 6 di November un Celebracion di Bida a wordo teni na Cape Coral, Merca pa su esposa, famia y amigonan. Su deseo semper tabata cu ora e muri, pa su shinishi wordo plama den Lago Colony. Awo su esposa ta cumpli cu su deseo, un persona cu tur esnan cu a conoce sa con hopi e tabata stima e pida baranca aki. Carl tabata bon amigo cu e doñonan di Charlie’s Bar na San Nicolas y durante varios di su bishitanan, e tabata keda cerca nan. E ultimo tempo cu e cu Cisca tabata bini pa un luna, nan tabata keda na Aruba Beach Chalets na Savaneta.
“Mi ta desea Cisca y tur famia hopi forsa y cu nos amigo Carl sosega na Paz. Igualmente hopi forsa na famia di Gail y Sam. Cu nan sosega na Paz” Sr Kock a finalisa bisando.


text:
Kabul,– E organisashon di Taliban ta moviendo duru i riba un forma violente dor di Afghanistan. For di na momentu Merka i NATO a duna di konosé ku nan lo retirá nan militarnan for di e pais, e grupo Taliban a logra konkistá 65% di Afghanistan.
Segun Union Oropeo, Taliban ta kontrolando 65% di Afghanistan. Na momentu ku Merka i NATO a kuminsá retirá for di e pais e trabou pa Taliban a bira muchu mas fásil. Riba djamars e siudat Pul-e-Khumri a kai den man di Taliban despues ku militar di e gobièrnu di Afghanistan no por a defendé e siudat mas. Aktualmente e Pul-e-Khumri ta e di shete siudat regional ku a kai den kòntròl di Taliban den apénas 1 siman.
Ofisialnan di Nashon Uní tin miedu ku derechi humano den e pais tin chèns di haña sla grandi mirando ku Taliban ya ta kontrolá gran parti dje pais i e grupo ta konosí di kibra ku derechi di hende. Último 20 añanan Nashon Uní tabata invertí basta energia pa stimulá derechi humano den e pais, pero bou di un gobièrnu Taliban nan ta ferwagt ku e energia invertí tabata pòrnada.
Presidente di Afghanistan, Ashraf Ghani, ta hasi un yamada na milisianan regional ku lo ke yuda defendé e gobièrnu si kòntròl. Ademas Ghani a pidi tur residente di Afghanistan pa trata na defendé demokrasia den e pais.
Segun ekspertonan militar, Taliban tin un strategia pa trata na kontrolá e parti nort di Afghanistan i den mesun momentu trata na kontrolá entradanan prinsipal di e frontera riba parti nort, wèst i züd. I asin’aki trata na move pa direkshon di e kapital, Kabul.
Na 1996 Taliban tabata tin kòntròl kaba riba Afghanistan, pero ta despues ku Merka a ataká e pais, Merka mes a disidí na instalá un gobièrnu. Bou di e gobièrnu Taliban habitantenan di Afghanistan mester a biba bou di regla i leinan sumamente estrikto.
Riba nivel internashonal diferente fundashon di derechi humano ta kondená akshon nan di Taliban. Ta asina ku e organisashon ta risibí basta kritiká tokante nan trafikashon di hende, opreshon di hende muhé, violensha kontra di habitantenan di Afghanistan i diskriminashon di persona ku otro kreensia.
Aktualmente 90% di militar di NATO i Merka ya a bandoná Afghanistan.


text:
Kolegio di supervishon finansiero Aruba
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Kolegio di supervishon finansiero Aruba o College Aruba financieel toezicht (CAft) ta un organo independiente cu ta supervisa finanzas publiko di pais Aruba. Institushon di e organo ta basa riba e protokolo Hulanda-Aruba di dia 2 di mei 2015, e asina yamá "witte donderdag-akkoord". Mediante e Landsverordening Aruba tijdelijk financieel toezicht (LAft) e supervishon a obtene un base legal.
CAft tin e encargo pa duna konseho na gobierno di Aruba y monotoria adaptashon y ehekushon di presupuesto di pais Aruba, kedando den balanza y dentro di e limitenan acordá entre Hulanda y Aruba pa por kumpli cu pago di debe. CAft tambe por duna konseho sea solisitá o no solisitá na parlamento di Aruba i konseho di ministro di Reino riba e maneho finansiero di Aruba.
E kolegio ta konsisti di tres miembro nombrá pa conseho di ministro di Reino. Tanto Aruba como Hulanda ta postulá e kandidatonan. Nombrashon di e presidente ta tuma lugá riba rekomendashon di presidente di konseho di ministro di Reino.
Miembro:
- Raymond Gradus (presidente, 1 yüli 2017-presente)
- Hellen van der Wal (postulá pa Aruba, 1 ougustus 2018-presente)
- Henk Kamp (postulá pa Hulanda, 1 ougustus 2018-presente)
Ex-miembro:
- Afe Bakker, (presidente, 2015-2017)
- Sybilla Dekker (postulá pa Hulanda, 2015-2018)
- Robert Croes, (postulá pa Aruba, 2015-2018)
CAft ta komparti un sekretariado komun ku Kolegio supervishon finansiero Kòrsou i Sint Maarten (Cft) i e Kolegio supervishon finansiero Bonaire, Sint Eustatius i Saba (Cft BES). Ofisina di e sekretariado ta establesi tanto na Aruba, Kòrsou i Sint Maarten.
Link externo[editá | editá fuente]
- Informashon di Kolegio di supervishon finansiero Aruba riba wepsite "Colleges financieel toezicht"


text:
Oranjestad, Aruba 14 di februari 2018. Un otro temporada di baseball Little League lo inicia pa nos hoben peloteronan na Aruba ora cu diabierna awor, Aruba Little League inaugura den forma oficial nan temporada di baseball infantil/hubenil riba nos isla cu e Ceremonia di Apertura den stadion di Nadi Croes/Crismo Angela na Sta Cruz. Baseball sin duda ta un di e deportenan mas praktica riba nos dushi isla y cada bez ta mira un crecimiento den esaki. Un factor cu sin duda a yuda na engrandese e deporte ta e campnan di baseball ofreci pa tur cu kier yuda mira e deporte bay padilanti.
Oranjestad, Aruba 12 di februari 2018: Mientras Aruba a drenta e fase final di e celebracion di nos carnaval, nos atletanan ta biaha pa exterior pa asina cumpli cu nan compromisonan den un aña cu ta premira di bira basta ocupa.
District Administrator, Rhudy Donata lo atende congreso di baseball Little League na New Orleans, Merca
Oranjestad, Aruba- 18 di januari, 2018. Cada 4 aña, Little League International ta tene nan congreso mundial unda ta evalua e desaroyo di Little League baseball rond mundo. E aña aki un total di 450 miembro ta ser spera na e congreso di Little League International cu a inicia desde 1956 unda paisnan miembro rond mundo a confirma nan participacion. E proposito mayor di e Congreso Internacional aki ta evalua e programa di baseball y softball hubenil organisa pa e organisacion di baseball/softball mas grandi na mundo cu ta Little League Internacional.
Oranjestad, Aruba -18 di januari, 2018: E dianan 17 pa 22 di januari proximo, e seleccion di Aruba den e deporte di landamento lo tin nan prome compromiso internacional na Merca. Un total di 11 atleta a wordo escohi pa competi den e Union Americana de Natacion Cup cu lo tuma lugar e anja aki na Coral Springs, Florida. E competencia aki ta pa tur landador cu ta bini di e region y continente di America Central y Caribe como tambe Sur America. Mester bisa cu nos seleccion lo competi den tres categoria di age-group esta 11-12, 13-14, y 15-17. E grupo hubenil den e edad di 15-17 anja ta Elisabeth Timmer, Brandon Cheong y Daniel Jacobs, e tres atletanan aki ta haya subsidio pa e competencia mirando tambe cu nan ta den pleno preparacion pa nan clasificacion pa e Weganan Olimpico Hubenil Buenos Aires 2018.
Oranjestad, Aruba - 18 di januari, 2018: Diasabra 27 di januari proximo, Aruba Triathlon Association lo organisa nan prome actividad pa loke ta e calendario deportivo di aña 2018. Manera custumber e federacion di triatlon lo habri e aña cu un Warm-up Sprint Triathlon pa tur e fiel amantenan di landamento, core bicicleta y core na pia. E actividad di Warm-up Sprint Triathlon lo inicia pa 7or di mainta na Boca Catalina unda cu por spera un cantidad grandi di competidornan den tur edad y categoria y asina engrandese e prome actividad di aña 2017.


text:
Preparacion y Tempo pa cushin’e
Preparacion: 5 minuut
Cushina: 10 minuut
Facil
Pa 4 persona
Bo kier cushina un cuminda pa famina cu ta lihe y facil?
Purba e fajitasnan aki cu ta liber di carni, carga cu boonchi preto “black beans”, awacati y promenton, cu ta tuma solamente 15 minuut pa prepara.
E cuminda aki ta Vegetariano, pero claro si ta na bo gusto bo ta pone bo carni tambe den dje.
Nutricion pa porcion:
caloria: 463
vet: 19 gram
saturata: 6 gram
carbohidrato: 55 gram
sucu: 8 gram
fibra: 11 gram
proteina: 12 gram
salo: 1.6 gram
Ingredientenan
Scuri 400gram di un bleki di boonchi preto “black beans”
Un boshi chikito di coriander, corta fini fini
4 tortillas grandi di hariña of 8 pa 12 chikito
1 awacati gesliced of 1 baki chikito di guacamole
2 cuchara grandi di sopi di sour cream
Pa e mezcla di fajitanan
1 promenton geel y un cora red, corta na strepi
1 cuchara grandi di sopi di zeta di oleifi
1 siboyo cora corta en repi (opcional)
1 pida conoflo machica (opcional)
½ cuchara chikito chilli powder
½ cuchara chikito di smoked paprika
½ cuchara chikito di ground cumino
Juice di 1 lamunchi
Metodo
Paso 1
Pa traha e mix di fajita, tuma 2 of tres repi di promenton cora y geel y corta nan chikito fini. Pone nan un banda.
Keinta e zeta den panchi y hasa tur e resto di strepinan di promenton y e siboyo te ora nan haya un rand bruin.
Fria nan un tiki y mezcla aden esunnan cu nos a pone un banda.
Agrega e conoflo (opcional) y cishina pa 1 minuut, despues agrega e seasoning y dreinan tur hunto pa un par di minuut, te ora cu e spicenan cuminsa hole.
Awor benta mita di e juice di lamunchi aden
Pasa tur cos den un tayo hundo, lagando e juice of saus den e panchi.
Tene e saus aki un tiki cayente den e panchi.
Paso 2
Awor benta e black beans nan den e mesun panchi cu e saus, despues agrega e resto di e juice di lamunchi y e otro especienan, seasonsing.
Drei e boonchinan hopi bon aden pa nan absorba e sabor di e saus di e mezcla di fajita.
Awor drei e coriander aden.
Paso 3
Keinta e tortillanan den microwave of den oven medio cayente.
Despues loran an den foil pa nan no seca dim as.
Sirbi e tortillanan cu e mezcla di fajita, boonchi, awacati y e sour cream pa tur pone e cantidad nan nan gusto.
Ta combina bon cu:
Roast cauliflower cheese pizza
Egg fried noodles
Spinach ball lasagne


text:
Perfecto pa henter famia, e ta bon pa freez y ta un dushi cuminda pa grandi y chikito, pasobra e tin su berduranan scondi den d’je.
Pa cushin’e: 2 ½ ora
Preparacion: 15 minuut
Hopi facil
Pa un famia di 4 pa 6 persona
Of 6 pa 8 cuminda pa mucha
Cada porcion tin: 474 caloria
10.9 Caloria
31.2 di protein
56 di carbohidrato
Ingredientenan:
1 cuchara grandi di Olive Oil/zeta di Oliva
1 siboyo corta chikito (opcional)
2 wortel mediano corta na dauw (mas of menos 130 gram)
1 te 2 stengel di Celder corta chikito (mas of menos 130 gram)
2 pida conoflo machica (opcional)
400-500 gram di carni stoba of cutsmall corta na pidanan mediano
Opcional dry Vegetarian Meat
1 cuchara chikito di cinnamon di puiro
1 bloki di bouillon di carni cu poco salo (low salt)
Opcional Mushroom Vegetarian Seasoning
2 cuchara grandi di pasta di tomati
25 gram di Parsley corta fini fini
1 kilo di Batata dushi casca y corta na dauw
1 schep di cuchara chikito of mediano di Manteca na smaak
1 schep di mey cup di Cheddar Grated Cheese
Paso 1
Keinta e zeta Olive Oil den un panchi di hero pisa. Agrega e siboyo y cushina pa 2 minuut. Depsues agrega e wortel y e celder y cushina esakinan te ora nan bira un tiki moli so. Agrega un tiki awa si e mezcla ta un tiki diki y ta pega.
Paso 2
Agrega e carni cu bo a escohe(Carni baca of esun vegetal) y cushina te ora e haya un color bruin (esaki ta diferente cu carni vegetal cu ta keda cla den mita di e tempo), despues hinca e conoflo y cinnamon aden y sigui cushina pa 1 te cu 2 minuut mast e ora cu e aroma cuminsa sali.
Paso 3
Agrega e bouillon na 500ml di awa y mezcla esaki den e panchi cu e carni.
Agrega tambe pasta di tomato y e stengelnan di celder. Laga esaki cushina/herbe bon pa 1 ora.
Despues kita e tapader y laga esaki simmer riba candela chikito pa 1 ora mast e ora cu e carni ta moli. (: cu carni vegetal ta tuma mas o menos 20 min. so). Despues hinca e parsley corta chikito tambe aden.
Paso 4
Basha e stoba den un tayo of pyrex of baki di ceramic mediano (pa 4 adulto) of den 6 pa 8 porcion pa mucha den baki di plastic chikito cu su tapa.
Paso 5
Mientrastanto, steam of herbe e batata dushi te ora e bira medio moli. Pre-heat e forno na 200C/180c (pa fan/gas pon’e na 6). Scuri e batatanan bon y machica nan cu Manteca. Cu un cuchara grandi keda pone e batata machica riba e carni y cubri eski completo. Awor sprinkle e keshi raspa riba full e superficie. Hinca bo pyrex of baki di ceramica awor den forno riba e shelf mas na halto den forno. Lag’e horna pa 20 minuut te ora e haya e color bruin oro y cu e keshi a dirti y tin burbuha /bubbles.
Paso 6
Por tambe freez e cuminda aki. Cubri’e cu foil of un otro material preferi y hink’e den freezer. Ora di bay com’e, lag’e defrost completamente, por ehempel lag’e defrost di anochi pa mainta. Despues pone forno na na 200C/180c (pa fan/gas pon’e na 6) y lag’e horna pa 35 minuut.
Bon Apetit !!
Por pone bandi dje:
Banana hasa of herbi
Rooibiet fresco herbi
Por sirbi aros cune tambe


text:
Sta Rosa Indians ENNIA/Jeep ayera, djamars 14 di mei 2019, a gana ku skor pèrtá di Marchena Braves: 4-3. Un nota remarkabel ta e kantidat di 8 eror ku a deslusí e wega.
Federashon Beisbòl Kòrsou (Febeko) a sigui ayera ku e kampionato nobo den Tio Daou Ballpark na Noord Zapateer.
Sta Rosa Indians a tuma ventaha den di tres inen: 1-0. Marchena Braves den su di kuater turno na bate a empatá e wega: 1-1. Den di seis inen e indjannan a skor 3 kareda pa bolbe bai dilanti: 4-1. Den e turno aki Riordan Windster a sobresalí batiendo un homerun.
Marchena Braves a logra skor 2 kareda den di shete inen pa aserká Sta Rosa te na 3-4. Despues di esaki e timnan no a skor mas.
Picher ganadó a resultá Marvin Ludowika, ku den 3 inen di trabou a pèrmití 2 kareda riba 6 hit. Ela drenta den di sinku inen di relevo pa picher habridó Marc Hennep ku tabatin un tremendo aktuashon pèrmitiendo solamente 1 kareda riba 1 hit i ela ponchá 3 bateadó. Shane Quant a tira e último dos inennan i no a pèrmití kareda ni hit i a ponchá 3 bateadó.
Fuera di Windster ku pues a bati homerun, Edmerson Cathalina i Rupert Ustasia a sobresalí den kaha di bateo pa Sta Rosa. Cathalina tabata bon pa 3 hit den 4 turno, miéntras ku Ustasia tambe a bati 3 hit pero den 5 turno.
Picher habridó Joel Suares a sufri e derota pa Marchena Braves. Ela pèrmití 3 kareda riba 6 hit den 5 inen di trabou. Rayshel Servinus a relev’é den di seis inen. E Indjannan a skor 1 kareda riba 3 hit kontra dje.
Nahim Attaf tabata mihó bateadó pa Marchena Braves. Ela dal 1 hit den 1 turno na bate. Mas aleu Rochendrick Alexander tambe a bati bon: 2 hit den 4 turno.
E kampionato nobo di beisbòl ta sigui awenochi, djarason 15 di mei, den Stadion Johnny Vrutaal. Sta Maria Pirates Chippie ta topa Groot Kwartier Stars Mangusa. E wega’ki ta kuminsá mitar di 8.


text:
Tag: biba mas salu
-
-
10 tip pa no subi di peso dianan di fiesta.
Si Decèmber aña pasá bo tabatin un peso mas abouku awor aki, lo bo kompronde presis kiko nos ta bai bisa aki.Den dianan di fiesta nos komunidat tin tendensha di subisigur 1 pa 3 kilo. I aunke e no ta parse hopi, mayoria nota bah’e bèk durante di aña. Net kontrali.Bo ta sa subi mas, i bin […]
-
Info pa hasi pago.
Danki pa bo registrashon. Bo por hasi bo pago na un di e kuentanan aki bou i manda un mail bisa nos mesora? 🇨🇼 FL.150,- / 🇳🇱 €75 / 🇧🇶🇸🇽 $85,- / 🇦🇼AWG. 150,- Esnan na Hulanda, Scroll bai abou pa e kuenta di Hulanda. MCB – – Kuenta #:26639906 Nomber di: Biba mas salu Adres: Carel V Doormansweg 20 […]
-
Kuentanan di banko
1: MCB / CMB Bank Number di kuenta:26639906 Na nomber di:Biba mas salu Adres:Cubaweg 154 G Deskripshon: bo email adres sin e simbulo di @ Swift/BIC pa esnan pafo di korsou: MCBKCWCU 2: ABN AMBRO Nomber: E.C Peters IBAN#: NL96ABNA0532570057 Deskripshon: Bo email adres sin e simbulo di @
-
Info pa hasi pago
Abou tin info di ING BANK Kuenta #:26639906Nomber di: Biba mas saluAdres: Carel V Doormansweg 20Deskripshon: Bo Nòmber i fam ARUBA, BONAIRE, SXM ,Paga riba nos kuenta di MCB.Hasi un international (wire) transfer Banko lo pidi BIC of SWIFT code.Skibi esaki: MCBKCWCU IBAN#: NL90INGB0669764485Nomber: E.C PetersDeskripshon:Bo Nomber i fam. Pa paga ku Credit Card, Klik e boton di Buy Now.


text:
“E boutismo ku e Spiritu Santu ta e plenitut òf totalidat di Dios den di nos. E ta nifiká poder, forsa, balentia, e kurashi pa biba di e mesun forma ku Señor Hesus a biba riba tera (…). Ora un persona wòrdu boutisá ku e Spiritu Santu, e ta risibí inmediatamente e poder pa sirbiÉ manera un instrumènt den Su mannan; tambe pa sirbi manera testigu di e resurekshon di Señor Hesus, no solamente pa papia di loke ta skibí den e Palabra di Dios, pero pa ta manera Señor Hesus tabata: un testigu BIBU di Un Hende Bibu.”
Fragmento saká for di e buki: Estudionan Bíbliko di Obispu Macedo.
– Di dos dia di e Yuna di Daniel.


text:
ORANJESTAD - E siman aki, Prome Minister Evelyn Wever-Croes conhuntamente cu demas Minister den Reino a biaha pa New York pa atende e apertura di e Asamblea General di Nacionnan Uni. Den transcurso di siman lo tin varios reunion programa, especialmente cu Secretario General sr Antonio Guterres na unda tin e oportunidad pa cada isla trece nan puntonan di preocupacion padilanti.
Pa Aruba e reunionnan aki ta sumamente importante ya cu e isla ta den e etapa di recuperacion despues di covid. Nacionnan Uni ta boga pa duna un tipo di “kwijtschelding” of subsidio na paisnan cu mester a cera debenan halto durante pandemia y e punto aki tambe lo wordo treci na mesa durante e reunion.
ENCUENTRO TOPICO EDUCACION
Prome Minister tambe a wordo invita pa atende den nomber di Reino e cumbre riba educacion. Esaki ta un encuentro di Nacionnan Uni cu diferente paisnan pa analisa e retonan nobo cu tin riba tereno di educacion en general den desaroyo di e paisnan despues di Covid. Prome Minister lo hiba palabra durante e cumbre aki y lo trece dilanti con Aruba ta atendiendo cu e retonan aki.
IGUALDAD DI GENERO
Prome Minister lo reuni tambe cu UN Women cu ta un agencia di Nacionnan Uni cu ta yudando Aruba cu e “gender policy”, cu ta e maneho riba derecho di hende muhe na Aruba.
Pa cu e tema aki, lo tin algun conferencia organisa na unda Prome Minister lo hiba palabra y lo mira si por haya fondo pa yuda Aruba atende cu e tema aki na un forma mas eficiente.
Tur hende a wordo afecta durante e pandemia di Covid19 pero e muchanan, e grandinan y e hende muhenan ta esnan cu mas a wordo afecta. Pa e motibo aki ta considera importante pa para keto na e rol di hende muhe den sociedad evitando asina di core e riesgo cu nan lo keda aun mas atras den desaroyo, perdiendo asina e lucha y sacrificio di e hende muhenan di generacionnan anterior.
RELACIONNAN EXTERIOR
Otro reunion cu Prome Minister lo atende ta esun cu “State Department”, cu ta e departamento cu ta atende cu relacionnan exterior. Durante e reunion aki lo toca e tema di Venezuela, e rafinaderia y otro temanan importante.
Por ultimo, Prome Minister tambe a wordo invita pa Clinton Foundation cu ta un fundacion di e ex presidente di merca Bill Clinton, di Hillary y Chelsea Clinton, cu a hiba palabra den un encuentro ora ta trata di resiliencia.
Esaki ta algun di e reunionnan y encuentronan pa e siman aki na New York. Mas den transcurso di siman Prome Minister lo duna un relato extenso riba cada un reunion y e logronan di e reunionnan aki pa pais Aruba.
ORANJESTAD – Riba cambio di aña, e asina yama Plan di Impuesto 2023 di gobierno di Aruba ta drenta na vigor. Esak ta nifica cu pa e fecha ey, e tarifa combina di BBO ta cambia pa 7%. E mandatario encarga Xiomara Maduro a sigura cu e plan tin como meta pa yega na un sistema fiscal mas simpel y husto. Aki e ta referi na e hecho cu mientras ta aumenta e tarifa combina di BBO, ta bin compensacion y reparticion husto pa e mehoracion di cumplimento di impuesto di ciudadano y bishitante.
ORANJESTAD – Cuater morto tragico den un fin di siman ta un golpi duro pa comunidad. Esaki tabata e mensahe di prome minister Evelyn Wever Croes dialuna, relaciona cu e fin di siman tragico cu Aruba a experencia. E prome mandatario a te hasta haci mencion di e accidente di un siman prome cu a cobra bida di un motorciclista hoben. Pa loke ta e fin di siman aki, e mandatario a para keto na e dos susesonan tragico separa, y a mustra cu raportanan mester determina kico a pasa exactamente. Y den cada caso, si resulta cu tin persona(nan) cu tin cu responsabilisa nan mes pa e actonan, husticia lo trata esaki debidamente. E ta conciente cu e raportnan aki lo no trece e personanan fayeci bek. E la pidi pa tene cuenta cu falta 3 luna pa aña termina y pa nos tin mas compassion y ta mas cuidadoso. Mes momento a manda palabra di forza pa famianan di e 4 fayecidonan. Por mira e mensahe completo AKI.
ORANJESTAD – Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
ORANJESTAD - Diamars 27 di september en conexion cu “Dia Mundial di Turismo” a tuma luga un ceremonia y ponemento di krans na Plaza Juancho Yrausquin pa relexiona riba e esfuerso di cada trahado den henter e industria turistico, for di esnan cu ta traha den sector hotelero, pa esnan cu ta traha na aeropuerto y taxistanan. Pero tambe a honra y dedica e dia na dos lider pionero den turismo, señor Juan Enrique Irausquin y señor Ike Cohen. Prome Minister Evelyn Wever-Croes den su discurso na e ocacion, a conta e storia di ambos persona enfatisando e esfuerso cu cada un a haci pa nos industria turistico.
ORANJESTAD – Gobierno di Aruba a sigura diamars den un comunicado, cu ‘no tin decision ainda ken lo reemplasa e actual minister plenipotenciario na Washington, Joselin Croes’. Esaki ta interesante mirando cu varios medio (incluyendo NoticiaCla) a raporta caba cu e posicion a keda yena caba y cu e nomber te hasta ta conoci. No solamente esey, pero e persona en cuestion, actual abogado Ronny Wix mes a confirma su funcion diamars pa NoticiaCla. E pregunta ta unda e confusion ta of ‘ken no a haya e memo’.
ORANJESTAD – Gobierno di Aruba a trata e tema di reapertura di frontera cu Venezuela diamars cu secretario di estado hulandes Eric van der Burg, cu tin e cartera di Husticia y Siguridad. Ministernan Rocco Tjon, Evelyn Wever-Croes y Glenbert Croes a reuni cu e mandatario hulandes, mirando cu e topico di estranheria ta toca diferente faceta, y ta resorta bou di diferente Ministerionan a scoge pa reuni den e constelacion aki.


text:
Kuantu dia promé ku e fecha di entrega mi mester hasi mi pedido di betòn?
Ta dependá di e kantidat ku abo ke pidi i e kantidat di pedido ku nos tin kaba pa atende. Ta bon pa bo hasi bo pedido mínimo dos dia promé ku e fecha di entrega. Si ta trata di un pedido grandi nos ta konsehá pa bo hasi bo pedido mínimo tres dia promé of mas ku e fecha di entrega. Pa entregá riba djasabra hasi bo pedido riba e djaluna promé ku e fecha di entrega.
Kiko ta e diferensia entre C20/25 i C16/20?
E sifranan aki ta indiká e duresa i proporshon di e semènt ku ta husa den e meskla di betòn. E ta depende di bo nesesidat. Por ehèmpel bo mester di C20/25 pa e fundeshi di e kas ku mester ta fuerte sufisiente pa e karga e murayanan i apoya tur e blòkinan riba dje. Semper ta mihó pa bo sigui e konseho di un arkitekto profesional tokante e tipo di meskla di betòn ku abo mester.
Kon largu e brasa hidrouliko (boom) di e trùk di pòmp ta?
Nos tin 2 trùk ku ta pòmp. Un ta di 36 meter i e otro ta di 38 meter.
Kuantu kada meskla di betòn ku su duresa respektivo ta kosta?
Por fabor wak e lista aktual di preis ku ta disponibel riba nos website.
Kiko ta basalt?
Basalt ta un piedra pretu ku nos ta husa pa nos meskla di betòn. Su balor L.A. ta mas haltu pero e tin mihó òf e mesun resultado ku e marmer blanku.
Ta debolbé'mi sèn si mi husa ménos betòn di loke mi a paga p'e?
Naturalmente nos ta debolbe kualke kantidat di mas ku bo a paga riba e kantidat di betòn ku bo a husa.
Si mi a hasi un pedido di betòn i paga pa e kantidat ei pero ta resulta ku mi mester di mas, mi por haña mas?
Si. Nos ta manda e kantidat adishonal di betòn ku su resibo i bo ta paga e shòfùr e suma indiká. Tambe ta posibel pa bo hasi pago di e suma habrí na nos ofisina i nos ta hasi e entrega na e momento mas kumbiniente.
Kiko ta betòn?
Betòn ta un material trahá na promé lugá di semènt, agregado (piedra i santu) i awa. Betòn tin mas ku 5000 aña.
Kiko ta betòn Ready Mix?
Ready Mix concrete ta un tipo di betòn den forma líkido ku e trùk ta meskla ora ku e ta na kaminda pa bai hasi entrega.


text:
Por medio di un feria educativo virtual completamente gratis, studiante y profesionalnan na Aruba tambe lo tin acceso na oportunidadnan pa enseñansa avansa na Merca.
EducationUSA den colaboracion cu Departamento di Estado y Embahada di Merca ta invita studiante di enseñansa secundario y universitario como tambe profesionalnan di diferente area di trabou pa participa na e tercer edicion di EducationUSA Virtual Fair. E feria virtual ta un evento gratis unda lo ricibi informacion for di 80 diferente institutonan di enseñansa avansa (Colleges y Universities) na Merca.
Den un ambiente completamente virtual, participantenan ta ricibi acceso na varios espacio unda lo brinda diferente tipo di informacion. Por ehempel, na e Auditiorium por encontra sesionnan en bibo ‘live sessions’ y esnan a base di peticion ‘on-demand’ riba topiconan di relevancia pa cada participante. Na e Exhibit Hall, lo tin standnan virtual di e diferente institucionnanunda cu e studiante por chat cu representante di cada organisacion y tambe cu conseheronan di EducationUSA. Banda di e aspecto educativo, lo tin espacionan interactivo manera un Photobooth y un Leaderboard unda cu pa diferente actividadnan riba e Fair Platform participantenan ta ricibi punto.
E evento online pa nos region ta tuma lugar diaranson, 24 augustus di 4:00 p.m pa 7:00 p.m
Durante e feria virtual participantenan lo ricibi tur informacion corecto, comprensivo y actual tocante e proceso di aplicacion, rekisitonan y sosten financiero pa studia na Merca. Por registra pa e feria na e siguiente link: bit.ly/EDUSAFair
EducationUSA ta un red di e Departamento di Estado di Merca. E red ta consisti di mas cu 430 centro y nan ta estableci na mas cu 175 pais y teritorio globalmente. E centronan ta brinda informacion y conseho pa studiantenan cu ta biba pafo di Estados Unidos. EducationUSA ta promove enseñansa avansa na Merca na studiantenan den exterior, incluyendo Aruba, door di brinda informacion corecto, comprensivo y actual tocante oportunidadnan existente pa studia na institucionnan universitario acredita na Estados Unidos.
Your dream to study in the United States starts here! Bo soño pa studia na Merca / Estados Unidos ta cuminsa aki!
International students and professionals will have access to higher education opportunities in the U.S. through a free virtual educational fair
EducationUSA, in partnership with the U.S. Department of State and the U.S. Embassy, invites high school and college students, as well as professionals in all areas to participate in the EducationUSA Virtual Fair, the third version of this free educational event that features 80 U.S. Colleges and Universities.
At the fair, attendees will connect to the virtual environment from which they will be able to access different event spaces. At the Auditorium, students will find live and on-demand sessions on relevant topics. They will be also able to access the Exhibit Hall, where they will find the virtual stand of the participant institutions and will have the opportunity to chat with their representatives, as well as with EducationUSA advisers from all over the continent. The fair will also have interactive spaces, such as a Photobooth and a Leaderboard, which will allow students to get points for the different activities they perform in the Fair Platform.
The online event for all the Americas will take place on August 24th, 2022 from 4:00 p.m. to 7:00 p.m. At the fair, students will be able to receive accurate, comprehensive, and current information about the application process, requirements, and financial aid to study in the United States. To register, visit bit.ly/EDUSAFair
EducationUSA is a U.S. Department of State network of over 430 international student advising centers in more than 175 countries and territories. The network promotes U.S. higher education to students around the world by offering accurate, comprehensive, and current information about opportunities to study at accredited postsecondary institutions in the United States.


text:
Durante e di tres aña di e estudio na Instituto Pedagogico Arubano (IPA) e studiantenan ta participa na e programa Perspectiva Mundial. E programa aki ta brinda e studiantenan e oportunidad pa profundisa nan mes den e aspectonan di e profesion di maestro den exterior. E tema di e programa Perspectiva Mundial pa e aña academico aki ta: Sustainable Lifestyle; un condicion pa un estilo di bida sano y balansa pa nos mes y pa comunidad di Aruba. E programa aki ta pone mas enfasis riba e integracion di e concepto Desaroyo Sostenibel den dunamento di les na scol. E ta prepara studiante pa aporta na un futuro duradero y ta ofrece nan conocemento y habilidad. Alabes e ta forma nan manera di pensa uzando diferente tema den klas.
Perspectiva Mundial ta inclui un pasantia internacional di un luna. Pa e teoria ta mas cerca di practica, Perspectiva Mundial ta brinda e studiantenan e oportunidad pa profundisa nan mes den e aspectonan di Desaroyo Sostenibel, den e pais cu nan ta bishita. Hunto cu e ekipo di Bureau Internationalisering di IPA a logra cera acuerdo cu e universidadnan di e paisnan cu e studiantenan a scoge, pa prepara un programa dirigi riba Enseñansa di Desaroyo Sostenibel.
E programa Perspectiva Mundial ta enfoca riba aspecto di Desaroyo Sostenibel cual ta entre otro: People, Planet , Profit y Participatory Governance. Cu e pasantia internacional IPA kier stimula su studiantenan pa bira un habitante cu pensamento tanto local y global. Como preparacion pa e pasantia internacional e studiantenan ta participa na diferente tayer, charla y excursion. Un ehempel ta e excursion cultural historico bao di guia di docente drs. Gregory Richardson den e districto di San Nicolas. El a elabora riba diferente monumento manera Watertoren y Misa Santa Theresita.
Tambe e studiantenan a participa na un excursion ecologico den Lago, Colony y Boca Grandi organisa pa docente drs. Mirscha Winterdal y drs. Sergio Tromp. Aki e studiantenan por a wak e impacto di industria y globalisacion na Aruba. Banda di esey nan por a mira loke Lago a laga atras riba Grapefield. Mirando cu un di e hot topic di e aña aki ta e hotelnan cu lo traha na baby beach, e studiantenan a bay explora e area designa pa e hotelnan. E studiantenan a papia over di sostenibilidad y tocante e raport di impacto ambiental. Nan a haya e argumentonan pro y contra p’asina nan prepara pa e debate na cua nan mester a participa.
Un otro ehempel ta e tayer di Movecion y Salud cu ta cay bao di aspecto People y Participation. E tayer aki ta pone enfasis riba traha como team door di yuda otro pasa door di diferente obstaculo y ademas supera miedo.
E studiantenan a scoge e aña aki pa un pasantia na Merca (New York), Hulanda (Den Haag y Haarlem) y España (Barcelona. E studiantenan lo haci nan investigacion a base di e tareanan ricibi for di IPA, excursion na diferente instituto y tayer na e universidadnan y haci entrevista cu persona renombra den ramo di sostenibiladad. Naturalmente e studiantenan lo bishita diferente scol basico y preparatorio p’asina nan mira con ta duna forma na sostenibilidad den enseñansa. Despues di nan regreso, e studiantenan lo haci investigacion na nan scol di practica aki na Aruba. Nan lo haci comparacion entre e dos paisnan y presenta e resultadonan den luna di april na henter e comunidad di Aruba, specialmente na esnan den enseñansa.
Un palabra di gradicimento ta bay na tur persona of instancia cu tambe a contribui di un manera of otro na e biahe di e studiantenan. Alabes IPA ta gradici e famia di e studiantenan pa nan sosten.
IPA ta desea e studiantenan hopi exito den Perspectiva Mundial y nan pasantia.


text:
Themes List
Layout
Features
Subject
Twenty Twenty
Nos tema standart pa 2020 ta diseñá pa probechá di e fleksibilidat di e editor di blòk. Organisashonnan i kompanianan por usa e blòknan di grupo i kolòm pa krea páginanan inisial ku un gran kantidat di diseño di página. E kolòm di kontenido sentralisá i tipografia kalibrá tambe ta hopi bon pa blògnan tradishonal. Estilonan di editor ta dunabo un bon idea di kon bo kontenido lo ta, asta promé ku bo publiká. Bo por kambia e kolónan di trasfondo den Modifikadó i asina duna bo sitio un toke personal. Ta kalkulá e kolónan di tur elemento di bo sitio outomátikamente basá riba e kolónan ku bo skohe. Asina ta sòru pa kontrast skèrpi i aksesibel pa esnan ku bishitá e sitio.
No themes found. Try a different search.


text:
Minister Pietersz- Janga a reuní ku Parlamentario Pauletta tokante puntonan di sumo importansha pa komunidat
Willemstad – Resientemente Minister di Salubridat, Medio Ambiente i Naturalesa drs. Dorothy Pietersz- Janga a reuní ku Parlamentario señora Ana Maria Pauletta relashoná ku tópikonan di interés pa e Parlamentario pero tambe importante pa komunidat. Ta trata aki di tópikonan den kuadro di: situashon relashoná ku dòkter di wowo, yunan ku lamentablemente ta nase sin bida, Aña di Limpiesa, kasnan di kuido i akshonnan pa baha gastu den kuido. E kombersashon a bai den un esfera hopi ameno.
Durante e reunion aki tambe señora Ana Maria Pauletta a hasi uzo di e oportunidat pa hasi entrega ofisial na señora Minister di dokumentonan ku ta trata adaptashon di e deklarashon di ‘Nasementu Sin Bida’. Lo mester bai hasi un adaptashon pa asina yunan ku nase sin bida tambe por keda registrá ku un nòmber na kranshi.
Riba potrèt, momentu ku Parlamentario señora Ana Maria Pauletta ta hasi entrega ofisial di dokumentonan relashoná ku adaptashon di deklarashon di ‘Nasementu Sin Bida’ na Minister Pietersz- Janga.


text:
kondishon di trabou (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 320 bia
- deskripshon: Puntonan di atenshon pará den lei, ku ta konta tantu pa loke ta deber e dunadó di trabou, komo esun di un trahadó. Tur dos ta obligá pa tene nan mes na nan. Ta trata di reglanan relashoná ku pago pa trabou hasi, seguridat na trabou i gastunan pa malesa di e trahadó.
- hulandes: arbeidsvoorwaarden
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
kondishon di trabou
anterior i siguiente


text:
Diamars 26 di Juni 2018 a tuma lugar den CDGT na Dakota e di tres y ultimo wega di e playoff final di Aruba su Futbol Division uno , despues cu den e prome dos wega nan a keda den un empate di 1-1 y despues 0-0.
Analisando e prome 45 ‘ nan di wega e equipo di Brazil jrs a bin awe dicidido pa bai cas como Campeon. Un wega caminda nan tabata crea hopi espacio y tambe peliger dilanti di e arco di nan contricante. Tempran na di 9′ di wega Owen van der Wijne #9 ta habri e marcador pa Brazil jrs bai ariba 1-0. Despues di aki nan e hungador #19 Samson Occean riba un hugada bruto ta dal e defensa di United cu un elleboog den su cara , caminda cu refree ta saca kaarchi corra direct pa asina e wordo expulsa for di wega. Brazil jrs cu un homber menos no a basila y a sigui ataka creando diferente oportunidad , pero tabata Yrving Tromp e keeper di United cu a trece salbacion na diferente biaha. Despues refree ta señala final di e prome 45’ nan di wega cu Brazil jrs ariba 1-0.
Den e di dos parti di wega Brazil jrs ta sigui ataka caminda cu e defensa di United a sa di kibra tur peliger di gol. United tambe a crea algun oportunidad pero Brazil Jrs su defensa tambe tabata funciona debidamente y tabata rechasa tur bala dilanti di nan arco. Den un atake di Brazil jrs Randolph Werleman #5 ta ricibi e bala y ta manda un fusil den e skina banda drechi di e keeper caminda tabata imposibel pa por a saca e bala pa Brazil jrs bai ariba 2-0 na di 73′ di wega. Despues di aki nan e hungador #4 J William di United den un wega bruto ta faulia un hungador di Brazil jrs y ta ricibi su segundo kaarchi geel y despues e corra y ta wordo expulsa for di wega.
Final di e wega caminda cu Brazil jrs ta bira Campeon ganando e wega cu e score di 2-0 y asina tambe wordo promovi pa e Division di mas halto di Aruba su Futbol pa e proximo temporada 2018-2019.
E wega a wordo dirigi como arbitro Principal L Bedoya asisti pa R Dirksz y J Boekhoudt y na mesa D Christiaans,
Maximo goleador di e campeonato a resulta Owen van der Wijne di Brazil jrs, Resultadonan a keda Campeon Brazil jrs ,Sub Campeon United, 3er Lugar FC Porto y na di 4to lugar RCS.
Vision Images kier a desea tur e equipo nan tur clase di Exito pa e proximo temporada 2018-2019.


text:
KRALENDIJK – Radio Live 99.9FM tin informashon ku den seno di gobièrnu di boneiru, tin tenshon, diskushon i pleitu bou di diputadonan. Ta trata di diskushonnan ku sierto momentu ta di atenshon. E diskushon ta entre e diputado ku awe mainta a entregá su karta di retiru Elvis Tjin Asjoe ku ta alabes lider di partido MPB i diputado Nina den Heyer ku ta e ‘vote-getter’ di e partido menshoná pero tambe di henter elekshon pasá. Esaki tin di aber ku un petishon eksterno ku diputado den Heyer ta deseá pa loke ta trata investigashon den e asuntu di integridat di Bonaire Holding Maatschaapij (BHM). E situashon nan a presentá, debí ku diputado Elvis Tjin Asjoe ta konfrontá problema ku asuntunan personal, i no ta ful aktivo. Esaki tabatin konsekuensia tambe ku el a faya ku e prosedura pa traha presupuesto i entregá esaki na tempu na Konseho Insular. Pa kolmo ora entregá mes no ta entregá esaki kompleto i ta falta yen di dokumento ku tambe ta stroba e proseso.
Ta konosí pa tur hende, resientemente a presentá un problema entre partido MPB i Daisy Coffie, i a yega asina leu ku a bin separashon entre esnan menshoná. Daisy Coffie a alehá su mes for di partido MPB, despues ku a pidié pa e retirá komo lider di frakshon. E no tabata kontentu ku e proposishon i a reakshona otro, kibra ku MPB i bira miembro di Konseho Insular independiente. Otro situashon ku ta sirkulá, ku diputado James Kroon di partido UPB, ku ta partner di koalishon den gobernashon ku MPB, tin momentunan ku kos no a kana manera mester ta i fuera di tur regla di bon gobernashon. Kos no tabata masha di kanta makamba, manera ta bisa. Tin indikashon ku e diputado ku último elekshon haña mas voto ku tur otro, Nina den Heyer, no ta masha kontentu tampoko ku diputado James Kroon. Parse ta entre otro debí na e problema tokante transparensia i kumpramentu di lus pa Stadion di Rincon i Playa ku tampoko a kana segun prosedura.
Nina ta un persona fuerte di karakter i no ta laga kosnan ku no ta korekto pasa bou di su wowo sin mas. Pues ta saliendo na kla ku na nivel di gobernashon tambe tin frikshon i asta tenshon.


text:
Dos aña pasá diputado Kroon a anunsiá ku den un tèrmino kòrtiku lo kuminsá mira desaroyo en torno e kareteranan di Boneiru. Ta tin un plan di ehekushon kla i Hulanda lo a finansiá esaki. E plan di ehekushon 2019 – 2023 tabata menshoná renobashon di 27 kilometer di kaya, dividí den 38 diferente pida. Gastu total di e proyekto aki lo tabata $18.5 mion. Hulanda a transferí den 2019 un montante di $ 6.3 mion pa esaki.
Dos aña despues por nota ku solamente tres pida kaya di e plan a keda ehekutá. Un total di mas o menos un kilometer. Konforme e presupuesto ni $ 450 mil. Segun e plan a sobra 26 kilometer ainda pa ehekutá.
Resientemente OLB a anunsiá ku lo bai añadí mas kaya ku lo bai wòrdu renobá den e periodo te ku 2023. Pero en bes di mas lo bai ehekutá den e periodo te ku 2023 solamente 13 di e 38 pida kaya manera planeá anteriormente plus dos pida kaya nobo ku no tabata menshoná den e plan. Ku otro palabra no e 27 kilometer planeá sino solamente 11 kilometer asfalt.
Komunikashon en torno ehekushon di e kayanan ta inkompleto i inkonfiabel. Esaki ta dayino pa no solamente e diputado responsabel pero tambe pa e Kolegio Ehekutivo den su totalidat. Esaki a bira pió na momentu ku a informá pueblo ku mester bin sen for di Hulanda promé ku por kontinuá ku ehekushon di e plan. Serka e komunidat Boneriano esaki a kousa asombro i duda komo tal e deklarashon a wòrdu retirá.
En total Boneiru tin 212 kilometer kaya asfaltá di kual kasi tur ta den mal kondishon. Banda di esei tin 130 kilometer kaya di tera. Tambe den barionan nobo hopi kaya no ta asfaltá. OLB ta presentá awó un plan unda ta ilustrá ku pa aña 2023 un total di 11 kilometer lo ta renobá. Komunidat Boneriano lo keda humilde i semper kontentu ku esaki? Kuantu mas Konseho Insular tin aseptá e demostrashon di inkapasidat aki?
Boneiru so no por. Esaki den mas ku un okashon a keda demostrá. Renovashon di e kayanan aki na Boneiru ta un proyekto di 250 miyon dollar demasiado grandi pa un munisipio chikí
Pa años kaba Unkobon ta tratando di konvensé e mandatarionan di turno ku Boneiru su so no por. E solushon tei. Tin laga Hulanda, unda tin e material nesesario, e konosementu i e finansas, ehekutá e proyekto aki. Pueblo di Boneiru meresé esaki